
                               Om forsiden

Omslag ved Helle Thorborg

Om forsiden: Rosemotivet er ikke tilfældigt valgt. Da jeg for 20 år
siden lå på madrassen i terapirummet og hyperventilerede til klassisk
musik, lykkedes det mig i en af de sidste sessioner at trænge igennem
den sædvanlige snævre passage og slippe ud "på den anden side". Jeg
følte mig pludselig omsluttet af en rose, hvis blade åbnede sig et for
et, og jeg blev et lille insekt midt i den beskyttende blomst, der
forekom mig grænseløs. En lykkefølelse midt i en krise af fortvivlelse
og frustration. For mig er rosen i al sin kompleksitet blevet et
naturligt symbol på bevidsthedslagene i menneskesindet.

Helle Thorborg

                                  Forord

                                  Forord

Forstærket åndedræt eller hyperventilation har fascineret mig, siden
jeg var ung læge.

Min fascination blev i firserne til noget nær en besættelse, da jeg
læste Stanislav Grofs bøger ”Den Indre Rejse” om en udvidet kortlægning
eller model af den menneskelige psyke og om en stoffri
behandlingsmetode, der bygger på forstærket åndedræt. Her var
hovedkilden til forståelse af fænomenet.

Stanislav Grof er psykiater, født 1931 og uddannet i Tjekkoslovakiet.
Efter næsten 10 års LSD-forskning i Prag videreførte han fra 1967 disse
studier i USA. Brugen af psykoaktive stoffer er nu trådt meget i
baggrunden, og han har gennem en årrække udviklet en stoffri teknik,
som han kalder holotropisk åndedrætsterapi, der bygger på intensiveret
vejrtrækning, udvalgt musik og målrettet kropsterapi. Stanislav Grof:
Den Indre Rejse I-IV og Introduktion til samme. Borgens Forlag 1977-87.
Der findes en del skjulte citater i min tekst.

Det viste sig, at jeg kunne øse af andre og højst forskellige kilder:

Internmedicineren Hans Hekscher påpegede i 1930'erne, at friere
respiration bedrede forstoppelse og tyktarmsbesvær.

Østlig visdom har gennem årtusinder været fortrolig med fænomenet.

Klaus Rifbjerg og kammeraterne blev i drengeårene både ”høje og skæve”
ved forceret respiration.

Den legendariske norske psykiater Trygve Bråtøy spurgte i 1947 sig
selv, om hyperventilation indebar terapeutiske muligheder. Han
refererede et tilfælde af samlivsinvaliderende ejaculatio præcox (for
tidlig sædudløsning), der helbredtes efter spontan, langvarig
hyperventilation under forløbet af en afspændingsbehandling.

Lillemor Johnsen fra Norge har vakt international opmærksomhed for sit
arbejde med respirationen, og dens forbindelse med over- og underspændt
muskulatur og den psykiske tilstand.

I ”alternative” terapiformer praktiseres hyperventilation under
betegnelsen rebirthing.

Min fascination måtte efterprøves, og jeg gik derfor i 1980 i gang med
udforskning af og praktisk arbejde med vejrtrækningsteknikken. I
Ugeskrift for Læger har jeg diskuteret, hvad hyperventilation kunne
bruges til, og jeg pegede på de hidtil oversete terapeutiske muligheder
(HansenG: Kan hyperventilation bruges til noget? UfL, 144, side
3821-3).

Efter 1988, hvor jeg tog min afsked som overlæge, har jeg i
speciallægepraksis sammen med min kone, der er gestaltterapeut, kunnet
fordybe mig yderligere i dette arbejde.

De erfaringer, jeg har indhøstet, vil jeg gerne viderebringe til andre,
læg så vel som lærd, derfor har jeg skrevet denne bog. Det må være godt
for alle at vide, at der findes en enkel, velfungerende stof- og
medicinfri praksis, der smukt og overbevisende hænger sammen med sin
bagvedliggende teori. Jo mere man ved om disse dybe psykologiske
sammenhænge, jo mindre skræmt vil man naturligvis være, Man er da mere
tilbøjelig til at søge hjælp.

Da det er den lærde, der skal yde hjælpen, dvs. psykiatere, psykologer
og andre medarbejdere i terapiverdenen er bogen også - og især –
skrevet til dem. Ikke blot som en brugsanvisning, men som en opfordring
til at gå i gang med sig selv som den første forsøgsperson og en god
ven eller kollega som bisidder. Fordelagtigt er det, hvis flere kan
søge sammen i en mindre gruppe til gensidig støtte. God psykisk balance
og et godt helbred er nødvendig, og der skal være en kyndig vejleder.
Der skal selvfølgelig være et godt lokale, rummeligt nok til at tillade
gruppearbejde, afsides liggende eller godt lydisoleret, fordi der
spilles høj musik.

I 1. kapitel præsenterer jeg hyperventilationsfænomenet, og i Elses
sygehistorie viser jeg, at åndedrætsterapi kan føre til fuldstændig og
varig helbredelse af en alvorlig, langvarig psykisk lidelse.

Metoden beskrives i 2. kapitel, og der gives en praktisk vejledning.

Der følger i 3. kapitel et litterært strejftog til andre tider og
steder for at se på vejrtrækningens roller og muligheder.

Det biografiske lag i psyken, som med modifikationer bygger på Freuds
psykoanalyse, anvises i 4. kapitel den plads, det tilkommer i den
udvidede ramme for forståelse af psyken.

5. kapitel indeholder overvejelser og graviditet, fødsel og død som
oplæg til beskrivelse af fødselslaget, det perinatale lag, i 6.
kapitel.

I 7. kapitel beskrives det transpersonlige lag, og det bemærkes, at de
tre lag i Stanislav Grofs kortlægning af menneskesindet dermed er
præsenteret.

Derefter følger 8. kapitel, hvori jeg opregner de lidelser, der kan
tænkes at få gavn af metoden.

I det afsluttende og 9. kapitel peger jeg på lidelser eller tilstande,
hvor teorien gør en dybere forståelse mulig.

I en epilog antyder jeg den fornemmelse af krise, som psykiatere
undertiden i mismod henfalder til, men jeg peger også på, at der er
trøst og håb forude i den udvidede sygdomsforståelse og i den
behandlingsmetode, jeg har præsenteret.

For at illustrere det, der ligger mig på sinde, bruger jeg adskillige
sygehistorier, som jeg har udvalgt blandt de ca. 600 patienter, jeg har
undersøgt og behandlet efter disse principper i 29 år.

                    1. Hyperventilation som behandling

                    1. Hyperventilation som behandling

Hyperventilations-syndromet optræder især ved angst, og den heftige
vejrtrækning er meget iøjnefaldende. Den ledsages ifølge Medicinsk
Kompendium af mathed, bleg, tør hud, stikkende og prikkende
fornemmelser i fingre og læber, smerter og spændinger i muskler. Mange
professionelle tror, at disse symptomer er uomgængelige eller
obligatoriske ved forceret vejrtrækning, men det er forkert. Ofte
udebliver de, eller forsvinder ved fortsat kraftig vejrtrækning eller i
en serie af vejrtrækningssessioner.

Jeg har altid været fascineret af dette fænomen, ja endog lidt
forskrækket over, hvad det mon kunne indebære. Som kandidat og senere
sørgede jeg altid for at være ude af skudlinien, når der skulle udpeges
en til at udføre den såkaldte hyperventilationstest. Denne test
udførtes ofte i medicinske afdelinger for at sondre mellem visse
legemlige lidelser og hysteri. Patienten instrueredes om kortvarig
heftig vejrtrækning. Faldt testen positivt ud med optræden af førnævnte
symptomer, blev det taget som tegn på, at patienten ikke fejlede noget
legemligt, men ”blot” var neurotisk, og der instrueredes i poseteknik,
hvorefter patienten kunne udskrives.

Det spontane anfald med hyperventilation er den nervøses intuitive
forsøg på at helbrede sig selv, men da anfaldet gerne er skræmmende for
den nervøse og for omgivelserne, sørger man for at få det stoppet med
en papirspose, hvori den just for rigeligt udåndede kuldioxid opsamles
og derpå ”genåndes”. Derved genoprettes balancen i blodets syre-base
niveau, og anfaldet stopper. En mulighed er da gået tabt.

I 1980 oplevede jeg selv i en workshop ledet af Grof effekten af
hyperventilation og indså, at den kunne bruges i helbredende øjemed.
Jeg havde i årevis været plaget af irritabel tyktarm, som i løbet af
ugen efter svandt varigt og totalt..

Jeg gik – i begyndelsen i beskedent omfang – i gang med
behandlingssessioner med hyperventilation, musik og kropsarbejde og har
arbejdet på dette teoretiske og praktiske felt lige siden.

Følgende sygehistorie viser, at hyperventilation kan bruges som
effektiv behandling:

En ung kvinde, Else, blev i 1975 indlagt i min afdeling. Tidligere
havde hun været indlagt i andre psykiatriske afdelinger for depression,
karakterneurose og selvmordsforsøg. Hun var anspændt, mut og afvisende,
havde svært ved at åbne sig i samtaler. Hun var atletisk bygget, men
hendes fremtoning var ufri, skuldrene var optrukne. Hun manglede
selvtillid og følte sig ilde lidt af alle, ikke mindst moderen, som hun
følte undertrykte hende og nok foretrak den yngre søster. Hun græd ofte
og luftede til tider selvmordstanker. Hun var længe næsten utilgængelig
for samtaler, men tøede efterhånden lidt op. Hun fulgtes ambulant i to
år, klarede sig kun nogenlunde.

Else blev genindlagt i 1987, og var da sidst i 30'erne. Hun var
anspændt og depressiv. Fast besluttet på separation, men i øvrigt
opgivende over for fremtiden.

Af og til trængte selvmordstanker sig igen på, og hun var meget optaget
af, at måden, det skulle ske på var ved strangulation. Dette skal
fremhæves, fordi vi i det følgende vil se en sammenhæng mellem
vanskeligheder ved fødslen og hendes symptomer som voksen. Det er hele
tiden halsen det drejer sig om.

Sygeplejersken orienterede Else om hyperventilationsmetoden, som hun
straks accepterede.

På fem uger blev der givet seks sessioner, hvori der udspillede sig
voldsomme følelser og oplevelser. Imellem sessionerne øgedes
drømmeaktiviteten, også i form af dagdrømme med temaer vakt af
sessionerne. Hun skrev dagbog, hvori negative (selvopgivende,
suicidale) tanker vekslede med positive, der gradvist tog overhånd.
Drømme om rovdyrs angreb på halsen bragte hende i kontakt med en gammel
angst for, at nogen skulle røre ved halsen; hun havde aktid været
uvenner med halstørklæder og bluser, der sad stramt til.

Under sessionerne hørte vi – min kvindelige assistent og jeg - gråd og
voldsom hulken. Der var dramatiske bevægelser, som nødvendiggjorde
puder og kropsstøtte. Disse dramatiske faser vekslede eller afsluttedes
med stille indadvendthed.

Temaet i første session var, at hun lige så godt kunne løbe væk,
forældrene kunne jo alligevel ikke lide hende.

Oplevelser, der kunne opfattes som kosmiske eller transpersonlige,
indtraf i anden session, ”var alene i blåligt ingenting” og i tredje
session, hvor hun så en lysende plet og en kugle, som hun opfattede som
sol og jordklode.

Tilbagevendende var følelser af indespærring i en lang, mørk gang eller
kanal, der skiftede til en grav med kanter eller hvid kasse, hvori hun
mod sin vilje blev skubbet ind.. Det var, som skulle hun dø eller var
død. Var siden i kisten i en kirke, hvilket føltes forkert, men der var
”fred”. I femte session iagttog vi heftig, men uforløst gråd, og hun
flåede næsten skrigende i i tøjet ved halsen. Hun kunne efter sessionen
fortælle, at det var som en hel masse tarme gled op og trykkede på
halsen. Hun havde tillige en følelse af at have en metalring om halsen
og af, at hun skulle have noget op af halsen. Herunder skubbedes
hovedet bagover, og hun fik kvalme, der fortsatte i nogen tid efter
sessionen.

Fire dage senere oplevede hun en ammesituation i en dagdrøm: Moderen
blev ved med at stoppe brystvorten og mere af brystet, som til sidst
ikke kunne være der, ind i hendes mund, så hun var nær kvælning. Hun
følte, at hovedet blev skubbet bagover, og at noget trykkede på halsen,
moderens hånd måske. Blev bestyrket i sin tidligere mistanke om at være
blevet mishandlet som spæd.

Søsteren skaffede nu på Elses opfordring hos moderen en beskrivelse af
fødslen og de første uger. Fødslen var normal bortset fra
nødvendigheden af at dreje hende og lirke skuldrene fri; hun var
”bredskuldret”. Ansigtet var forliggende, opadvendt. Hovedet var altså
bøjet bagover. Der var problemer med amningen på grund af indadvendte
brystvorter, og den måtte opgives efter tre uger.

Da hun var tre måneder gammel blev den et år ældre broder grebet i at
stoppe mønter i hendes mund; hun havde skiftet farve, måtte bankes i
ryggen, så en toøre sprang langt væk.

Disse oplysninger var bortset fra møntepisoden nye for Else, der ganske
skiftede opfattelse af moderen, som hun efter lang tids afstandtagen
igen tog til sig.

Kort efter fik hun i sjette session under gråd, hoste, tarmgurglen og
opkastningstilløb visioner af ”den sorte kanal – en åbning ... blev
skubbet frem ... vendte forkert – blev vendt – fik skrækkelig ondt i
hovedet – var i klemme – kunne ikke være der. Det varede længe – var
ligesom trykket helt sammen – skuldrene trykket sammen – så hovedet
ligesom frit. Jeg sad stadig fast – så kom jeg løs. Skulle ligesom
kaste op – noget skulle op”

Til sidst fik hun visioner af lys. Godt en halv time efter sessionens
start hørtes hendes skrigende gråd skifte karakter til noget, der
mindede om den nyfødtes ”vrælen igennem”. Ca. ti minutter senere kunne
hun referere sine oplevelser, som jeg nedskrev ordret og har citeret
ovenfor.

Else blev på afdelingen i endnu to måneder, og i den tid blev hun
gradvist mere udadvendt. Hun blev friere i krop og motorik, skuldrene
”faldt på plads”. Halsgenerne forsvandt. Hun genoptog sin
praktikanttjeneste for at genoptræne i sit tidligere erhverv og fik
snart efter et fuldtidsvikariat. Hun skaffede sig en bolig, der dog
hurtigt blev opgivet til fordel for genetablering af ægteskabet, der
siden har været harmonisk. Hun glæder sig over samvær med sit psykisk
handicappede barn, får ikke længere selvbebrejdelser ved at overlade
problemer med pleje og pasning til institutionen, nå de overstiger
hendes kræfter.

Else er dybt forundret over den ændring, der er sket med hende, men hun
er overbevist om, at den er holdbar, og at hun ikke mere får brug for
psykiatrisk bistand.

Dette holdt stik. Fem senere, i januar 1992, blev hun interviewet i
Danmarks Radio. Det følgende er et uddrag af hendes beretning:

”Så efter et stykke tid kunne jeg slet ikke lade være med at trække
vejret på den måde – holde det i en bestemt rytme, og når jeg var ved
at falde ud af den, sagde de til mig: ”fortsæt Else, fortsæt!” Og
pludselig oplevede jeg noget med at løbe ud ad en vej. Jeg var
ulykkelig, og jeg ville bare væk, vejen var endeløs. Jeg bare løb og
løb.

Jeg skulle ligesom ned i et sort hul. Jeg ville ikke derned, men noget
pressede mig. Det var nok min egen begravelse – jeg var inde i en kirke
og kunne høre orglet og se mennesker, der sad inde i kirken – den
specielle lyd, der er i en kirke, var meget tydelig. Og jeg lå nede i
kisten – det var nok mig eller noget i mig, der skulle eller ville dø,
inden jeg kunne begynde at leve et mere normalt liv, end jeg havde
levet de sidste mange år. Jeg var meget bange.

Sidste gang jeg var til behandling, oplevede jeg min egen fødsel, hvor
jeg ligesom skulle presses ud, jeg skulle fødes, og det var
forfærdeligt. Der var ingen plads, det var ujævnt, og der var bare
mørkt. Det gjorde ondt i mine skuldre, og jeg stødte imod med hovedet,
men det var som om jeg hele tiden sagde til mig selv: jeg skal videre,
jeg skal fødes nu ... nu er jeg på vej ... jeg skal nok nå det, og jeg
oplevede, at jeg blev født.

Jeg oplevede også solen – en anden gang – dejlige orange farver, og der
stod nogle mennesker inde i solen, i noget blødt grønt græs, og hvor
jeg dog ønskede, jeg kunne komme ind til de mennesker, jeg kunne se, at
de gerne ville ha' mig derind – og jeg vidste – kom jeg ind, så fik jeg
det godt. Og da jeg var igennem alle behandlingerne, da stod jeg en
aften og så solen gå ned – og den havde den vidunderlige orange farve,
netop som jeg havde oplevet. Da var jeg vågen og virkelig ved mig selv
og havde det godt ... da kunne jeg se på solen og virkelig tænke, så
Else, du er der, du nåede ind i solen.

Nu var jeg sluppet fri, nu kunne jeg bare begynde at leve helt forfra,
Det var noget af det mest vidunderlige, jeg har oplevet – at det skulle
overgå mig, at jeg slap fri fra mine selvmordstanker. Jeg skulle bare
leve livet, og det er svært at få begyndt på i den alder – 38 år. Og
under behandlingerne, der skete en meget stor ting for mig, som jeg har
utrolig megen glæde af i dag. Jeg fik lært at tro på Gud.

Jeg har det godt nu og tør leve i dag, og det er en utrolig gave at få,
når man har prøvet det andet”.

Vil man i pædagogisk øjemed udrede denne dramatiske sygehistorie i
grofianske termer har Else været udsat for et alvorligt traume i
fødselslaget, det perinatale lag, hvor forstavelsen peri- antyder at
udover selve fødslen, indregnes også tiden (før og) efter.
Dieproblemerne tæller med, møntepisoden i tre måneders alderen ligeså
(kvælningstendens, metalring om halsen, noget skulle op etc).

Hun oplevede indespærring i anden perinatale matrice. Tredje perinatale
matrice, fremdrivningsfasen markeredes også (skulle presses ud, der var
ujævnt, ingen plads, mørkt, det gjorde ondt).

Halsproblemer er betydelige (noget trykkede på halsen, moderens hånd
måske) og de dukker op i forskellige forklædninger i voksenalderen.
Kvælningstendenser og dødsangst samvirker og døden opleves symbolsk
(sort hul, kiste, kirke), men afløses af selve fødselsoplevelsen,
fjerde perinatale matrice (at komme fri, visioner af lys). Hun
gennemgik kortsagt dobbeltfænomenet død-genfødsel, som er centralt i
Grofs teori, som omtales igen....i kap.x.???????????????????????????

Den, som søger psykoterapi, er ofte en person med ordet i sin magt.
Netop den evne kan få forsvaret mod bortgemte følelser til at vokse sig
urimeligt stærkt. Samtale vil da nemt komme til at køre i ring, eller
man taler sig væk fra åbningen til de skjulte følelser. En sådan person
kan siges at intellektualisere, og så fører psykoterapien ikke til
noget.

Andre mennesker kan have svært ved at udtrykke sig, kan ikke med ord
nærme sig følelser, konflikter eller traumer. Samtaleterapi kan da vise
sig umulig at gennemføre. Disse mennesker har ofte psykosomatiske
symptomer, lider f.eks. af mavesår, tyktarmsbesvær, forhøjet blodtryk,
sexuelle problemer eller spiseforstyrrelser, psykogen astma,
migrænehovedpine, psoriasis, dvs. legemlige lidelser, som er udløst via
psyken.

Sådanne problemer med for mange eller for få ord kan man komme udenom
ved at arbejde med kropslige metoder. Vi ved jo alle, at der findes et
andet sprog end ordenes, nemlig kropssproget i form af gestus , mimik,
farveskifte, nervøs pillen, gaben, sukken, tilbageholdt eller påskyndet
åndedræt, gråd og latter. Kroppen kan volde besvær i form af ufrie
bevægelser, anspændthed, smerter og rysten, under- og overvægt uden at
der foreligger egentlig kropslig sygdom. Der er intim sammenhæng mellem
vores biologi og vores psykologi eller med andre ord mellem krop og
sind.

For at begive sig ud ud i denne terapeutiske selvudforskning må man
være motiveret eller lade sig motivere. Man må være normalt begavet,
ikke for forudindtaget og i rimelig grad modig. Sværhedsgraden af ens
psykiske vanskeligheder udsiger meget om de genoplevelser, man må regne
med at konfrontere i sessionerne.

De kan være skræmmende og smertefulde i en grad, så de kommer til at
præge dagene og nætternes drømme mellem sessionerne. Derved kan ens
psykiske problemer for en tid tilspidse sig, og man mærker modstand mod
at gå videre. Vokser denne modstand sig stærkere end motivationen,
holder man måske op og kan da være ringere stillet end før, fordi
terapiarbejdet ikke blev gjort færdigt.

Oplevelserne i sessionerne, ændring af symptomerne, ja sågar forværring
er tegn på, at noget vigtigt er ved at ske. Der er blevet pirket til
gamle traumer og fortidig stress. En frigørelsesproces er sat i gang,
og en forenkling af livsstrategierne er mulig.

Denne proces åbner samtidig til ens inderste væsen og identitet,
undfangelse og fødsel og dermed til hele eksistensen og kosmos.

De oplevelser, der gøres tilgængelige svarer til

1) Freuds opdagelser, som viser, at oplevelser, konflikter,
forsømmelser og traumer i den tidlige barndom er med til at bestemme
vores voksne tilværelse, og at dybdepsykologiske samtaler herom kan
virke lindrende. Dette lag i psyken, som kaldes det biografiske eller
freudianske kræver imidlertid en række kommentarer og forbehold, som
jeg har samlet i 4. kapitel.

2) Åndedrætsterapien giver også adgang til omstændighederne ved ens
fødsel i form af genoplevelse og dermed har vi fødselslaget, som også
kaldes det perinatale lag. Det beskrives i 6. kapitel.

3) Og endelig det transpersonlige lag, der beskrives i 7. kapitel.

I alle tre lag gør samme organiseringsprincip sig gældende, og
elementer fra alle tre lag kan være indbyrdes forbundne og tilsammen
danne det mønster eller den matrice, der styrer dynamikkerne i
individets ubevidste sjæleliv, der igen er er bestemmende for dets
grundholdninger, livsstrategier og eventuelle psykiske vanskeligheder.

I dén terapeutiske alliance, som patienten og behandleren har
etableret, kan denne proces føre til berigelse af bevidstheden, løsning
af problemer og bortfald af symptomerne.

En så gunstig udvikling, der betyder vækst, kan paradoksalt nok give
vanskeligheder i forholdet til ens nærmeste. Den anden kan måske ikke
”følge med” eller føler sin position vakle, og begge kan mærke, at
terapien er i færd med at forrykke den hidtidige indbyrdes balance, så
labil den end var, og sammenbruddet truer. Det er da nærliggende for
den anden at sabotere terapien eller for en selv at opgive den. Man
opdager jo, at symptomerne har ”egenværdi”, tjener til at holde
parforholdet gående, og at det koster noget at blive dem kvit. I denne
situation vil det rigtige være at supplere med parterapi.

Der er en tydelig forbindelse mellem åndedræt og åndelig energi.
Psykologiske modstande og forsvarsmekanismer hænger sammen med
tilbageholdt vejrtrækning. Giver man los og trækker vejret frit og
effektivt – også uden just at hyperventilere – lettes fremkomsten af
ubevidst materiale og forløsning.

Kun det, der har tilstrækkelig følelsesmæssig betydning og dermed
gennemslagskraft, dukker op fra det ubevidste, hvorimod mere trivielle
indtryk forbigås.

Åndedrætsterapi kombinerer på en gensidig forstærkende måde effekten af
tre elementer, hyperventilation, musik og fokuseret kropsterapi.

Hyperventilation (forceret vejrtrækning) hedder på latin tetania
hyperventilatoria, som står under kodetallet 783,20 i det kapitel i den
lægelige diagnoseliste, der indeholder ”symptomer og dårligt definerede
tilstande, for hvilke ingen specifik diagnose, som kan placeres
andetsteds, har kunnet stilles”. Det bliver man ikke meget klogere af.

Af alle legemets automatiske funktioner er vejrtrækningen den, der
tydeligst afspejler vore følelser. Ikke så få mennesker – som f.eks.
Posdnyschev og Sibyllen, som vi møder i 3. kapitel – præsterer i
tilspidsede situationer en forceret vejrtrækning, der udmærket kan
opfattes som en gavnlig og selvhelbredende funktion, som det lønner sig
at tage i (målrettet) anvendelse. Alle kender de meget forskellige
sittuationer, hvor man anspændt holder vejret eller omvendt trækker det
frit, sukker, gaber, ler, stønner eller hulker. Det første og det
sidste åndedrag repræsenterer fødsel og død.

Den forcerede vejrtrækning er imidlertid med sine ledsagesymptomer
skræmmende for individet selv og for omgivelserne og søges derfor gerne
stoppet. Oftest ser læger det som deres opgave at gøre dette med
beroligende midler eller papirspose for ansigtet, hvorved den udluftede
kuldioxyd hentes ind igen, så surhedsgraden i blodet normaliseres.

Musik, melodi, rytme og harmoni har virket bevidsthedsændrende, så
længe der har levet mennesker.

Peter Bastian skriver i sin bog ”Ind i musikken”, Gyldendal 1987, at
”musik påvirker os meget direkte og formidler følelser”, og med musik
”gennemrejser bevidstheden de dunkle og utilgængelige områder af
sindet, som klangene repræsenterer”.

Spørgsmålet er da, hvilken musik eller hvilke lyde skal man vælge til
denne behandlingsform? Ikke alt for velkendt, altså ikke H.C.Lumbye,
ikke Beethovens Skæbnesymfoni, men gerne noget ny udfordrende og
alligevel fordøjelig musik af f.eks. Phillip Glass, John Adams eller
Bohuslav Martinu. Ny musik kan give nye tanker og følelser. I
behandlingssituationen synes folk mere rummelige overfor avanceret og
særpræget musik end til hverdag. Intens folkemusik er ikke af vejen,
men næppe jazz, som jeg ellers holder af, men ikke til terapi.

Musik ”vækker nogle minder i kroppen, som godt kan give uro” og ”rører
ved nogle følelser, jeg havde glemt, jeg havde” står der i en annonce
for Sjællands Symfoniorkester. Og i en anden: "Det er lige så
nakkehårene rejser sig, når alle hornene stemmer i".

Man siger at klaveret er hjernen i musikken og violinen hjertet. Hvor
meget det har på sig, ved jeg ikke. Der er da klaver i mine musikvalg,
men der er mere violin.

Selvom jeg de første år nøjedes med en beskeden, bærbar radio med
båndafspiller, vil jeg varmt anbefale et musikanlæg af høj teknisk
kvalitet, så musikken ikke forvrænges, når den spiller højt.

Som optakt til sessionen kan man vælge optagelse af cikadesang (eller
stilhed). Stilfærdigt og monotont. Til den kraftige vejrtrækning bruges
markant klassisk eller moderne musik, som afspillet i højt volumen kan
afspejle sorg, vrede, glæde, inderlighed, patos, insisteren osv.
Rytmisk og dansant musik eventuelt med inciterende trommer kan smitte
livsaligt med energi.

Ingmar Bergman så i musikkens mest beåndede øjeblikke en slags åbning
mod andre virkeligheder, end dem vi umiddelbart kan opfatte med vore
sanser. I musikken fandtes muligvis den bro til andre verdener, som de
fleste af os søger.

Rock forekommer mig udvendig og bør undgås, ligesom såkaldt new-age er
for fad og lind til at bære de indre oplevelser, der udspiller sig.

Til afslutning af sessionen anvendes blid, kontemplativ musik for et
eller få instrumenter.

Nogle hævder, at man med fordel kunne nøjes med ”hvid støj”, som er
omtrent det spektakel eller susen, som en fejlindstillet radio giver.
Enhver mistanke om, at behandleren styrer patientens oplevelser gennem
musikvalget, ville da falde væk.

Jeg kan godt bære den mistanke og vil fortsætte med at bruge musik. Jeg
mindes da også forløbet, da musikken af tekniske grunde satte ud en
halv time inde i en session med fire mennesker på gulvmadrasserne. Som
en sagde, når musikken holder op, så er der ikke mere. Højst én kunne
fortsætte i sin oplevelsesstrøm, resten måtte give op, selvom vi
prøvede at producere primitiv støj med en børste på avispapir.

Det er tankevækkende i 1. kapitel at læse Elses fortælling: Hun er med
til sin egen begravelse, ligger i kisten inde i kirken og hører
tydeligt orglet spille. Det var, hvad der passede i situationen, men
den musik, jeg anvendte, var ikke for orgel. Det var orkestral musik af
blandt andet Respighi.

Uforvarende kan man komme galt af sted med musikvalget. I en session
havde jeg valgt Udstillingsbilleder af Mussorgsky. Uheldet ville, at
patienten, en udøvende musiker, kort forinden havde brugt måneder på at
indstudere og foredrage denne musik. Han kørte ganske af sporet.

Eller man rammer ved siden af: En ung kvinde er godt i gang med et
indre selvopgør under indtryk af voldsom og extravagant musik, en
concerto grosso af Alfred Schnittke. Efter sessionen fnyste hun af
foragt over den efterfølgende sats af en klaverkoncert, der i relation
til hendes indre brydninger slet ikke havde bærekraft, ”sådan noget
Mozart!”.

Jeg kunne trøste mig en smule med, at de to andre på madrasserne ikke
havde følt sig frustrerede af skiftet i bærebølgen. Men Mozarts
klaverkoncert er blevet slettet.

Her er et eksempel på musiksammensætning indspillet på minidisc, der
har en varighed på 80 minutter. Jeg har 172 sådanne, forskellige
indspilninger:

1. Beethoven: violinkoncert i udgave for klarinet (Michael Collins).

Det russiske nationalork./Pletnev.* *

2*. *Dvorak: af strygekvartet nr. 12. Gambakvartetten.* *

3. Brett Dean: begyndelsen af Bell and Anti-Bell.

4. Joseph de Jongen: af koncert for orgel og orkester. Michael Murray,
orgel og San Fransisco Symfonikerne/de Waaert.

5. Carl Erik Welin ved orglet i Oscarskyrkan i Stockholm. Af
improvisation over en folkevise fra Mallorca, El Parado del Valdemosa.

6. Alan Pettersson: af 8. symfoni. Baltimore Symf.ork.

7. Gordon Jacobs: af fagotkoncert, Robert Thomsen. Det engelske
kammerork./Symons.

8. Berio: Naturale for to solister (bratch og slagtøj) og bånd

(en neapolitansk sanger).

9. Colin Matthews: af hornkoncert. Watkins, horn, Hallé
orkestret/Elder.

10. Penderecki: Adagio af Paradise lost.

11. Joseph de Jongen: af koncert for orgel og orkester. Michael Murray,
orgel og San Fransisco Symfonikerne/de Waaert.

12. Schönberg: forspil til Gurrelieder. Boston/Osawa.

13. Gl. spansk musik.

14. Piazolla: Tango Variationer.

Fokuseret kropsterapi indebærer, at bisidderen eller ”sitteren” retter
sin opmærksomhed på den hyperventilerendes kropsmanifestationer for at
yde støtte, når dette er nødvendigt. Sitteren får inden sessionen en
nødtørftig instruktion om sin opgave. Denne instruktion suppleres efter
behov undervejs i sessionsforløbet af terapeuten. Er der ingen sitter –
af praktiske årsager, eller fordi patienten måske lever isoleret – må
terapeuten påtage sig rollen.

Ofte kan sitteren forblive helt passiv, men er ved sit nærvær en
nødvendig tryghedsfaktor, idet man ikke bør begive sig ud i dyb
selvudforskning uden ledsager, en der sidder hos en. At dykke ned i en
gammel erindring, eller et traume og så opdage, at man på ny er alene
ligesom den gang, kan gøre tilstanden værre.

At konfrontere noget skræmmende forudsætter nemlig, at man tør give sig
helt hen i sessionen, og det lader sig ikke gøre uden støtte fra en
bisidder, man har tillid til. Dertil kommer, at totaltab af kontrol kan
være til alvorlig fare for den hyperventilerende selv eller andre i
nærheden. Derfor skal bisidderen være garant for den fysiske sikkerhed.
Dette at give sig hen, opgive modstanden og totalt slippe kontrollen
vil ofte vise sig at blive det nødvendige vendepunkt i et
behandlingsforløb, der ellers stagnerer. Noget sådant kan være en
yderst helbredende og forvandlende oplevelse.

Sitteren følger så godt som muligt med i, hvor personen befinder sig i
sin indre verden, hvilket kan være vanskeligt og derfor må bero på
erfaring og et intuitivt skøn, som terapeuten må tage del i. Personen
kan have brug for blød massage af smertende muskler eller for
afledningsmanøvrer, hvis sammensnøring i halsen er ved at blokere
vejrtrækningen. Et kraftfuldt greb i skulderpartiet kan da fjerne
opmærksomheden fra halsen, hvor man af indlysende grunde ikke kan tage
fat. Herved skabes mulighed for at gå videre med hyperventilationen.

Et andet og meget vigtigt princip er at hjælpe personen med at
forstærke det kropslige ubehag i den hensigt at ”gå igennem” det.
Signalerer personen hovedsmerter i sessionsforløbet, kan man anlægge
ringformet pres på hovedet med hænderne, eller man presser hårdt på de
muskler, der smerter. Energisk fastholden af patienten, hvis denne
viser tendens til ukontrollabel muskelaktivitet, eller beskyttelse med
puder og hynder kan være nødvendig.

Det er tilrådeligt inden sessionen at drøfte anvendelsen af dette
princip så vel som anden kropskontakt, som ikke alle har så let ved, så
der foreligger en klar aftale. Såfremt en person ønsker ikke a blive
berørt, bør det respekteres. Ordet ”stop” og kun dette ord, kan f.eks.
markere, at yderligere berøring er uønsket.

I øvrigt er sessioner helt uden ydre indgreb ofte de bedste – patienten
gør arbejdet selv.

Åndedrætsterapi kan bruges som selvstændig metode eller i kombination
med andre former for psykoterapi ikke mindst de oplevelsesorienterede
som f.eks. gestaltterapi, der er en utraditionel behandlingsmetode, der
i praktisk udformning og teoretisk grundlag adskiller sig fuldstændig
fra gængs samtaleterapi.

Åndedrætsterapi er i høj grad baseret på selvudforskning omend i
alliance med terapeuten, som med sin forudgående træning og viden
fungerer som en slags stifinder eller ledsager og som jordemoder.

Metoden kan bruges individuelt eller i gruppe. Gruppearbejde giver en
følelse af fællesskab og er tillige økonomisk fordelagtigt for
patienten.

Mange tror, at effekten af hyperventilation skyldes overiltning. Det er
ikke tilfældet.

Der sker en udluftning af kuldioxyd (kulsyre), og derved forskydes
blodets syre-baseligevægt i basisk retning, hvilket i hjernen udløser
sammentrækninger i de små arterier, inden de går over i kapillærerne.
Fra arbejde med akutte hjernelæsioner, hvor man anvender kontrolleret
hyperventilation, som er maskinelt frembragt, har man fundet, at
karkontraktionerne fordeler sig efter et princip, som Robin Hood har
lagt navn til: Regioner i hjernen, der normalt forsynes rigeligt med
blod og er højaktive, må afgive en del af blodforsyningen til regioner,
der normalt er blodfattige.

I en timestid er hjernefunktionen da struktureret på en måde, der
adskiller sig meget fra den dagligdags.

Mere primitive hjernecentre, vores krybdyrhjerne, får da i kraft af den
øgede blodtilstrømning større udfoldelse på bekostning af de højere.
Derved opstår en tendens til at vende tilbage (regrediere) til dengang,
vi var små, nyfødte eller fostre, netop da disse lavere centre var mere
eller mindre enerådende. Nogle af disse laveste hjernecentre har vi
tilfælles med dyrearterne, pattedyr, fisk, krybdyr osv, hvilket måske
forklarer en tilbøjelighed til at opleve sig som eller identificere sig
med disse dyrearter.

Til støtte for disse antagelser vil jeg henvise til en kendt
hjerneforsker, Karl Pribram (i "Det Holografiske Verdensbillede", side
20, red.: Ken Wilber. Forlaget Ask, 1985), der har modificeret
traditionelle teorier om højere hjernecentre, som styrer lavere, i
retning af, at disse ældre, lavere hjernecentre er rigere i
kompleksitet og har større styringsevne end hidtil antaget.

Praktisk vejledning

Man møder fastende til sessionen i bekvemt og løstsiddende tøj, f.eks.
træningsdragt. Smykker, briller, øjenlinser og ur lægges til side. Et
let tæppe medbringes. Man lægger sig på madrassen på gulvet i
terapirummet, hvor lyset er neddæmpet.

Der indledes undertiden med en kort indadvendthedsfase, hvis patienten
endnu føler sig præget af tog-eller bilrejsen eventuelt med
afslapningsøvelser ledsaget af blid musik, hvorefter der gives
instruktion om kun at koncentrere sig om vejrtrækningen og så vidt
muligt udelukke alt andet, problemer, ønsker, frustrationer og
forventninger. Øjnene holdes lukkede. Vejrtrækningen gøres dyb og/eller
hurtig, det vil sige væsentlig kraftigere end normalt. Al opmærksomhed
koncentreres om de store indåndninger og de store udåndninger. Det er
en kraftfuld bevægelse, som øges i tempo og intensitet, efterhånden som
man finder ind i sin egen rytme. De fleste opdager, at det herefter går
helt af sig selv.

Samtidig med indsættelsen af denne heftige vejrtrækning ændres musikken
til høj styrke og ”energisk” indhold for at øge inadvendthedheden og
for at fungere som bærebølge for de psykiske og/eller kropslige
fænomener, der vil indtræffe hurtigt eller langsomt, svagt eller stærkt
og i øvrigt i høj grad afhængig af personlighedens struktur.

Der kan være kriblende, sovende eller brændende fornemmelser i huden
omkring munden og i hænder og fødder, ligesom det er meget almindeligt
at føle sig kold eller varm. Der vækkes stærke følelser, sorg, glæde,
vrede, aggressivitet, angst, skyld eller depression.

Der opbygges ofte stærk anspændelse, der kan afløses af dyb afslapning.
Undertiden er hele sessionen præget af følelse af lyksalighed og en for
personen hidtil ukendt indre ro.

Der kan under sessionerne optræde vedvarende eller rytmiske kramper i
musklerne. De stiger ofte i intensitet og smertegrad, men svinder under
fortsat hyperventilation. Ganske ofte ses de slet ikke.

Rysten, sitren og skælven og tilløb til kvælningsanfald evt. med
opbringning af store mængder spyt eller slim ses undertiden. Nogle
ruller rundt på madrassen eller kaster sig fra side til side, andre går
i bue, dvs. hviler på hæle og nakke, eller krummer sig sammen, slanger
sig eller krabber afsted fra madras til madras og borer måske hovedet
ind i puder og hynder, slår og sparker i (de hastigt tilbragte) hynder.

Der kan være gråd, hulken, hoste, latter, højlydte eller lavmælte
skrig, som sløres barmhjertigt af musikken. Ofte er der ingen ydre
kropsmanifestationer, patienten ligger helt stille. Nogle føler at
modtage budskaber:”Se dig selv i øjnene, tag ansvar for dig selv”.

Nogle oplever eller mærker meget lidt og falder måske til egen og
sitterens skuffelse i søvn. Sker dette i sessionens begyndelse, vækker
man stilfærdigt personen og foreslår genoptagelse af den kraftige
vejrtrækning. Mod slutningen af sessionen registrerer sitteren den
eventuelle søvn, men undlader for det meste at gribe ind.

Under sessionen samtales ikke eller i hvert fald mindst muligt.

Hos den enkelte kan sessionerne veksle en hel del fra gang til gang.
Varigheden af den aktive fase er gerne trekvart time (½-2 timer), og
afslutningsvist anvendes mere blid og beroligende musik i et tidsrum
langt nok til, at man kan sunde sig og genvinde sin normale
bevidsthedsform.

Hvis nogle i gruppen er ”færdige” væsentligt tidligere, kan de blive
liggende i hvile på madrassen uden at tale.

Bagefter drøftes sessionens indhold med sitteren og terapeuten eller i
gruppen, hvis der er enighed derom, og det videre forløb aftales.
Yderligere samtaler inden en ny session kan vise sig nødvendig for at
få det oplevede sat i relation til tilstanden.

Det er en god idé at foreslå patienten at nedskrive eller skitsere
sessionsforløbene og eventuelt tegne eller male særligt centrale
temaer.

Er der fantasier og billeder, er det vigtigt at forholde sig
accepterende, uanset hvor ”flippede” de kan forekomme. Deres sammenhæng
og betydning kan måske vise sig senere, hvorfor intet bør kasseres som
ligegyldigt.

Fravær af fantasier og oplevelser betyder ikke nødvendigvis fiasko, da
opbygning og forløsning af kropslige spændinger og følelser uden
specifikt indhold kan være tilstrækkeligt, hvad den følgende
sygehistorie illustrerer:

Jørgen er en midaldrende gift bankprokurist, altid blid og sagtmodig,
en mand af få ord, bange for at begynde på noget nyt. 10 år før
henvisningen blev han uvarslet flyttet til en anden slags arbejde i en
anden bank i forbindelse med bankfussion. Han protesterede uden
virkning. Sygemeldtes i en måned. Hans tilstand vekslede meget de
følgende år.

Perioder med depression og angst blev behandlet med antidepressiv
medicin og beroligende midler af egen læge og psykiater, og senere gik
han i psykoterapi hos psykolog, alt med forbigående eller ingen
virkning. Alle samtaler havde en tendens til at køre i ring. Psykologen
henviste ham til mig i oktober l987. På det tidspunkt havde han været
sygemeldt i seks måneder.

Jørgen føler angst og trykken i brystet ledsaget af kortåndethed. Det
sexuelle samliv er lig nul.

Med skepsis accepterer han at prøve behandling med hyperventilation i
en fem minutters session, som han spontant udstrækker til tyve
minutter. Han fornemmer tunghed, mathed og snurren, som i grunden ikke
er ubehagelig og får en fornemmelse af, at hovedet bliver trukket
bagover. I de følgende fire-fem dage føler han nogen lettelse, men
denne lovende virkning forsvinder igen. Han gennemgår fjorten sessioner
i de følgende fire måneder. Ofte falder han i søvn – op til fire-fem
gange i en session. Andre oplevelser er fornemmelse af at glide ind i
noget, prikken og snurren i hænder og ansigt, og fornemmelse af, at tid
og rum er suspenderet.

Han begynder at arbejde i banken efter den elvte session, hvilket
trætter meget, så i seks timer og på fuld tid to uger efter sidste
session. På dette tidspunkt er han meget optaget af sin drengetid i
drømme og fantasier, hvad han opfatter som en identitetsafsøgning.
Trætheden er nu væk. Det sexuelle samliv er genoptaget.

Tre år senere fortæller han, at han er rask. Han arbejder stadig på
fuld tid, men i en lavere stilling end før ifølge krav fra banken. Det
sexuelle samliv fungerer, men på et ret beskedent niveau. Han sover
godt og drømmer fortsat meget mere end før behandlingen. Han kan give
udtryk for vrede og er veltilpas bagefter. Ingen angst.

Som det ses her, hænder det, at det oplevede, hvad enten det nu er
lysende klart eller tværtom vagt ubestemmeligt, lejrer sig spontant i
sindet eventuelt via drømmeaktivitet eller i form af vågnende interesse
for nye aspekter af tilværelsen.

Denne gunstige åndelige proces kan være så gradvis og næsten umærkelig,
at kun et tilbageblik efter måneder eller år viser, at en dyb ændring
er indtruffet i selvforståelse, livsstrategi og fornemmelse for
omverdenen.

Omvendt ser man undertiden meget markante sessionsoplevelser førende
til øjeblikkelig ændring af symptomer og tilstand, f.eks. Mortens
oplevelse i 8. kapitel.

Behandlingsvarigheden afhænger stærkt af klienens motivation,
personlighedsstruktur og af lidelsens art og sværhedsgrad. Det kan
dreje sig om få sessioner over uger eller måneder eller mange fordelt
på en årrække.

Hvis man er gravid, gammel eller skrøbelig eller lider af visse
alvorlige sygdomme, bør man afstå fra hyperventilation, da det er hårdt
legemligt arbejde.

I visse kulturer, ikke mindst indiske, er åndedrætsteknikker i
årtusinder blevet anvendt til helbredende formål og åndelig udvikling.

Alle husker barndommens svimlen, når en ballon rigtig skulle pustes op.

Klaus Rifbjerg erindrer fra drengeårene en ”kongesalver” eller
”kongebø”: ”Først hiver man røg ned og uden at exhalere putter endnu
mere ned og endnu mere ned, indtil man bogstavelig talt har røget en
hel cigaret på den måde. Vanvittig flot. Men vi røg ikke – i hvert fald
ikke i den forbindelse – havde blot fundet ud af, at hvis vi tog
kongesalvere uden røg, kunne vi blive både høje og skæve – altså
regulær hyperventilation. Det var aldrig noget, der blev en vane, bare
noget vi gjorde ind imellem ligesom alle de andre ting, vi foretog os
fra fælles onani til pæreskud”.

Sibyllen eller oraklet fra Delphi i Pär Lagerquists roman fra l956
møder Gud, ja besættes og opfyldes af Ham i ekstase fremkaldt af heftig
vejrtrækning. Hun hyperventilerer. Med fråde om munden skriger hun
vilde ord og for hende selv helt fremmede lyde, som af præsterne tolkes
og udlægges – ikke for hendes skyld eller til hendes bedste, men alene
for at imødekomme de tilstrømmende pilgrimsskarer fra hele verden og
dermed til nytte og fremdrift for templet, præsteskabet og hele byen.

”Denne stakkels omtågede, halvt bevidstløse kvinde, som de havde
siddende på trefoden nede i guds kvalme hule” var i øvrigt udmærket
beredt på sin opgave, var jo med omhu blevet isoleret fra sin familie
og bragt ind under præsternes indflydelse. ”Noget væmmeligt de gjorde
ved mig, var for at se, om jeg var jomfru”, forstod hun først langt
senere. Seancerne gennemførtes i ”et næsten helt mørkt rum, kun oplyst
af to svage olielamper. Der var en kvalm, muggen, næsten kvælende luft,
og jeg følte det, som om jeg knapt kunne ånde. Gulvet føltes ujævnt og
slimet og jeg forstod, at det var selve den våde klippegrund. Over en
revne i den stod en høj trefod og på begge sider af den to høje skåle.

Underlige lugte fyldte rummet, en kvalmende blanding af vellugt og
kvælende dunster, der syntes at komme op af revnen i bjerget, og hvad
der undrede mig en svag men ram lugt af ged. Jeg var forfærdet, trak
vejret hurtigt og gispende og var et øjeblik ved at tro, at jeg skulle
besvime...

Og dog – jeg længtes derned! Trods angsten, rædslen for hvad der
ventede mig dernede, længtes jeg mod det! Tænkte ikke på andet, aldrig
nogensinde på andet end at blive lukket inde i den mugne, kvalme,
kvælende jordhule og spå med vidt opspærret mund, skrige vilde
ubegribelige ord ud, med fråde om munden, opfyldt af hans ånd, bruges,
bruges af min gud!”

I Kreutzersonaten møder vi Posdnyschev, der har den vane af og til at
udstøde en besynderlig lyd, måske en stærk rømmen, et pludseligt
latteranfald eller en kvalt hulken.

Han virker nervøs, taler stødvis, får kun med besvær ordene frem og han
suger begærligt på cigaretten, ryger i et væk. Da dramaet tager fart,
føler han pludselig et tryk for brystet som en sten på hjertet, som
snører sig krampagtigt sammen, et øjeblik helt holder op med at slå og
så igen banker løs – som en hammer.

Følelserne er ved at tage vejret fra ham, eller han trækker vejret dybt
og tungt. Han er som et vildt dyr i buret. Han har ingen ro på sig og
fornemmer kuldegysninger i hele kroppen, begynder tilsidst at fryse, så
tænderne klaprer i munden på ham. Han får ondt ved at få vejret, og
hjertet banker så voldsomt, at han ikke kan støtte på sine ben. Han
tror, han har fået et slagtilfælde.

Læge Tønnes Hilden har i kvartalsmagasinet ”Columbus”, nr 2/1988
beskrevet buskmændenes trancedans:

”Dansen er i gang igen. Flere af mændene virker nu meget påvirkede. På
forskellige tidspunkter dropper de ud af dansen og trimler om i sandet.
Her fortsætter de med at give deres meget voldsomme åndedræt lyde på
udåndingen.

Jeg spekulerer på, at der måske er en fælles linie i drømme og de
tilstande, der kan opnås med psykedeliske stoffer og stoffrit ved en
teknik som langvarig liggende hyperventilation.

Måske er det sådan, at slippes ”dagsresten”, bevæger man sig langsomt
tilbage i sit biografiske liv, stopper måske ved traumatiske, voldsomt
ladede hændelser eller glider helt tilbage til fødslen. Forbi den
ophører den fysiske afgrænsning og det transpersonelle lag dukker op.
Det lag, eller område, hvor vores psykiske gener befinder sig, og
hvorfra hele vores følelsesmæssige spektrum udgår i ren form.

Num er buskmændenes stærkeste kraft, oprindelig givet dem af guderne.
Den er lokaliseret i den trekantede hulhed under brystbenet;
hjertekulen, og ved basis af rygraden. Under trancedansen bliver
danseren varm og begynder at svede voldsomt, og num-energien bliver så
varm, at den bliver kogende. Den rejser sig op langs rygsøjlen og når
kraniet, hvilket resulterer i kia, som er en ændret
bevidsthedstilstand, hvori danseren, hvis han kan styre den, får
helbredende evner. Se senere om kundalinikraften.

I Richard Katz' bog ”Boiling Energy” fortæller en gammel danser: ”Du
danser, danser, danser, danser. Så begynder num at vise sig i din mave
og ryg, og du begynder at ryste. Num er brændvarm. Dine øjne er åbne,
men du ser dig ikke omkring, fordi du ser alting, fordi du ser, hvad
der bekymrer alle. Hurtige dybe vejrtrækninger driver num op. Hvad jeg
gør i min overkrop med åndedrættet, gør jeg også i mine ben ved at
danse. Du stamper ikke kraftigere, men vedholdende. Så spreder num sig
i enhver del af din krop, lige til tåspidserne og dit hår”.

Psykiateren Trygve Bråtøy virkede i Norge fra 1920'erne. Han var
psykoanalytisk orienteret, men tillige meget optaget af de kropslige
manifestationer ved nervøse lidelser. Han spørger i 1947 i sin
klassiske lærebog ”De nervøse sinn”. (Munksgård, 1965) sig selv, om
hyperventilation, eventuel mindre voldsom respirationsfrigørelse, har
nogen terapeutisk hensigt?

Han havde arbejdet terapeutisk med en slank, næsten færdig læge med
impotens på grund af for tidlig sædafgang, der var så udtalt, så han
ikke var i stand til at knytte sig til en kvinde. Almindelig
afspændingsbehandling lykkedes godt, men det var tydeligt, at
respirationen beholdt et indskrænket, forbeholdent præg, Forsøg på
specialbehandling herfor medførte en påfaldende hyperventilation, som
fortsatte, selvom Bråtøy prøvede at tale ham fra det. Bråtøy antog, at
den langvarige hyperventilation hos denne patient var den væsentligste
årsag til hans komplette helbredelse.

Bråtøy skriver andetsteds i sin bog: ”En ophængt affekt vil si en
affekt hos et knyttet menneske. Den binder som oftest pusten. Kan man
frigjøre respirasjonen i større eller mindre grad, opnår man at
voldsomheten får et mindre krampagtigt preg. Affekten folder sig ut og
løser sig op. Jo mer man arbeider med disse problemer, jo mer vil man
bli overbevist om at respirasjonen inntar en sentral plass i
affektbiologien, og jo lettere bliver det å forstå at ånd og ånde på så
mange sprog er uttrykt med de samme symboler ... Undersøker man
respirasjonen under denne synsvinkel, vil man opdage at den ikke bare
er den første primitivreaksjon etter fødsel og den sidste før døden,
før man utånder, men den har det til felles med affekter at den er en
biososiologisk primitivreaksjon. Hvis man instiller sin opmerksomhet på
det, vil man merke at mennesker som man mistrives sammen med er
mennesker som sitter stramt og vondt (stift) på stolen, og slike
mennesker har en tilsvarende stram, kort, overfladisk, optøilet
(tæmmet) pust. Deres pust virker på ens egen pust uvilkårlig – akkurat
som smil fremkaller smil. Derfor sitter man sammen med slike selv vondt
på stolen og puster kort, og velværet bliver borte uten at man er klar
over hvordan og hvorfor. Man har i psykologien skrevet meget om
gruppepsykologi og ”massesjel” og spekulert på hvilke mystiske faktorer
betinger at en flokk mennesker reagerer en bloc anderledes enn de
enkelte individer som flokken består av. En af grunnene er den smitte
fra pust til pust som er umiddelbar. Bare merk hvordan man bliver
kortpusten av å høre på en pesende jagthund”.

Psykiateren August Wimmer (1872-1937) ser i en forelæsning fra 1924 ”Om
besættelser” (Dansk Medicinsk-historisk Selskab. Janssenpharma 1989) i
forskellige tiders ordbrug den sammenhæng, at årsagerne til de sygelige
sjælstilstande ikke ligger uden for os, men er en del af vort eget
”sjælelige jeg”. Vi har alle vores bevidsthedslivs ”dæmoner”, vi går
alle med disse ”trolde i hjertet og Hjernens Hvelv”.

Epidemier af besættelse har været kendt gennem århundreder, og Wimmer
dvæler især ved epidemien i Thisted 1696-98. Jeg er temmelig sikker på,
at forceret vejrtrækning har været drivkraften i opkomsten af de
dramatiske symptombilleder med krampetrækninger, ”hæslige Fakter”,
”Skum for munden” og den ”umådelige Rasen”. At ”den onde Ånd blæser
dennem op og trækker dennem sammen igen” tolkes – nok ikke med rette –
af Wimmer som ”hysterisk luftudspiling af Tarmen”.

På toppen af anfaldene erfarer tilskuerne af og til ”gennem de besattes
Råb og Skrig”, at de har kendskab til hændelser og personer, som de
aldrig har set eller kendt.

Denne ”Kundskab om skjulte Ting” eller indsigt i større sammenhænge,
som det 300 år gamle dokument beretter om, er – skønt hurtigt glemt –
indicium på menneskers evne under særlige omstændigheder til
transpersonlig eller spirituel oplevelse og indsigt hinsides sanserne i
det kollektivt ubevidste, som jeg vender tilbage til i 7. kapitel.

Wimmer sammenligner disse ”Middelalderens Foreteelser” med et tilfælde
fra hans egen afdeling: En ung mand plaget eller besat af stærke
seksuelle følelser, masturbation og samvittighedsnag, religiøse
overvejelser og kampe, flakker en nat rundt udsat for allehånde
fortrædeligheder derunder at falde i vandet. Den unge mand skildrer
senere i sin dagbog, at han ved en lejlighed ”spændes ud i stærkt
bagoverbøjet Stilling, så kun Hoved og Fødder hviler mod den faste
Jord” og ved en anden, at han ligger og sparker med benene. Samtidig
mærker han ”Guds Kærlighed som en ren Kærlighed” uden egentlig sexuel
komponent. Til overmål ender ”en sådan oprivende Sjælekamp med flere
Siders automatisk Skrift” under hvilken ”Mit Bryst gik hurtigt og
voldsomt. Jeg blev badet i Sved”. Han rystede, og hænderne ”snæredes
sammen af overnaturlige Kræfter”.

Det er værd at bemærke, at patienten nogle måneder senere anser
sexualiteten for noget, der er naturligt, og han synes at have
”overvundet” sin hang til masturbation. Han har dog stadig
forestillinger om ” legemlig og sjælelig Genfødelse”.

Wimmer reducerer de iagttagede legemlige ytringer til at være det
hysteriske anfalds manifestationer eller ”intet andet end en mere eller
mindre ubændig Affektstorm”, og synes slet ikke at få øje på
hyperventilationen, der utvivlsomt er fænomenernes katalysator.

Andetsteds (i hans berømte lærebog fra l936) omtaler han dog
hyperventilationens krampelignende muskelreaktioner, som sammenlignes
med ”visse normale Sindsbevægelser”: Stivnen af angst, Raseri, Væmmelse
o.lign.”, og han er opmærksom på, at nogle patienter har en følelse af
at arbejde sig ind i deres anfald på denne måde (med forceret
respiration), ”medens Kramperne udeblev om de kunne få Udløsning for
den fremkaldende Affekt i f.eks. Gråd, stærk Skrigen eller lignende”.
Heri ser han vigtige biologiske selvbevarende mekanismer:
Sindsbevægelserne opløser sig selv, når de udløses.

Det er på sin plads at anvende den freudianske eller psykoanlytiske
forståelsesramme, når det er biografisk materiale, der dukker op i
behandlingssessionerne, men denne ramme slår ikke til, hvis det er
perinatale (fødselsbetingede) eller transpersonlige temaer, der
præsenterer sig. Benytter man alligevel den biografiske
forståelsesramme, får hverken patienten eller terapeuten indsigt eller
udbytte.

I dybtgående oplevelsesorienterede terapier som f.eks. åndedrætsterapi
er der ofte tale om genoplevelse under fornemmelse af at være tilbage
på det pågældende alderstrin.

Genoplevelse er et langt stærkere og rigere fænomen end generindring,
som er karakteristisk for de psykoanalytisk inspirerede samtaleterapier
og genoplevelse medfører muligheden for at afreagere
(katarsis/renselse), hvilket ikke lader sig gøre i de psykoanalytisk
orienterede terapier, hvad Freud ellers troede, og håbede på i
psykoanalysens barndom, men måtte opgive.

Tilbagevenden til tidligere livsstadier kaldes regression, og en
regressiv proces er ofte nødvendig i psykoterapi. I åndedrætsterapi kan
regressionen være ekstremt dybtgående og intens. Den kan nå ud over det
biografiske lag og ned i fødslen eller ud i det transpersonlige.
Regressionen er imidlertid begrænset til behandlingssesionens varighed
på en til to timer, og den er på ingen måde en generel invitation til
umoden adfærd.

I dag lægges der i psykoterapeutisk praksis udelukkende vægt på
psykologiske traumer. Kropslige traumer tillægges ikke nogen direkte
indflydelse på individets psykologiske udvikling, og menes derfor ikke
at bedrage til dannelsen af følelsesmæssige og psykosomatiske
forstyrrelser.

Dette holder ikke stik: I stærkt virkende oplevelsesterapier er
genoplevelse af livstruende sygdomme, ulykker, operationer eller
situationer, hvor individt var nær ved at drukne meget almindelige.
Resterende følelser og kropslige sansefornemmelser fra sådanne
situationer,

der truede organismens overlevelse eller integritet spiller i høj grad
ind ved udviklingen af forskellige former for psykisk sygdom.

Her er to eksempler på dette. Begge patienter har haft svære konflikter
og traumer i barndommen og deraf følgende psykiske problemer i
voksenalder:

Det første er en 40 årig kvinde, som under hyperventilation genoplever
operation for mandler i 7 års alderen med angst, gråd, lugt af æter og
fornemmelse af at glide væk i narkosen. Hun hører ikke mere
sessionsmusikken endsige fornemmer tid og sted. Hun kommer lidt senere
halvvejs til sig selv og føler noget er galt i halsen, kan næsten ikke
tale, beder om vand, men kan ikke samle sig om at udtrykke et intenst
ønske (der kommer for dagen senere) om, at det skal være isvand, der
dengang var standardpleje efter operationen. Vel hjemme går der næsten
endnu tre døgn, før hun helt har rettet sig.

Hun besøger da nogle bekendte, som uden at være forudinformeret
spontant siger, at de sporer lugt af æter.

Hun har haft det godt i årene derefter.

Dette ejendommelige forløb har jeg drøftet med min gode ven, Erik
Götlind (filosof og psykoterapeut i Uppsala), som skriver tilbage (her
i min oversættelse):

”At kvindens bekendte kan spore lugt af æter i hendes nærhed flere dage
efter sessionen kan skyldes, at også lugtfænomener hører til de
fænomener, der kan opfanges telepatisk ligesom lyd, billeder,
stemninger, ønsker og oplevelse af fare kan det. At aflæsningen af
æterlugten er mulig flere dage efter sessionen med den stærke
genoplevelse forekommer naturligt, når man tænker på at elementerne i
genoplevelsen skal have tid til at bundfælde sig i kvindens psyke og
til at afgive sin psykiske ladning”.

Det andet eksempel på, at legemlige traumer huskes, er en 47 årig mand,
der under hyperventilation pludselig kaster sig om på siden, holder på
venstre ben og fortvivlet råber: ”benet er brækket”. Han afviser
bestemt, at nogen rører benet, vil have lov til at ligge helt
uforstyrret.

Senere i samme session får han fornemmelse af, at venstre ben er
fuldstændig fastlåst.

Bagefter kan han fortælle om benbrud i fem års alderen, han var blevet
kørt hid og did i en almindelig bil, ”de ofrede ikke engang en
ambulance på mig”. Og svarende til benets fastlåsthed fortæller han, at
han længe lå i gips fra hofte til tæer.

Jeg vil stille spørgsmålet her, om det er kroppen og ikke hjernen, der
husker.

Voldsomme legemlige traumer synes i hvert fald at efterlade blivende
spor i nervesystemet, som bidrager afgørende til udviklingen af
følelsesmæssige og psykosomatiske problemer såsom depressioner,
angsttilstande, seksuelle forstyrrelser, migrænehovedpine eller astma.

Her er endnu et eksempel:

En 41 årig mand med angst og depression efter blodprop i hjertet 2½ år
tidligere genoplever under stor indre og ydre dramatik hændelses- og
følelsesforløbet i flere hyperventilationssessioner. Derefter aftager
og forsvinder symptomerne. Jeg var betænkelig ved at behandle denne
patient p.gr.a. hjertelidelsen, men indtrængende behandlingsønske og
grønt lys fra hans internmediciner fik mig til at indvillige.

Årsager til psykosomatiske sygdomme kan næsten altid spores tilbage til
ubevidste temaer, hvor kropslig traumatisering udgjorde et væsentligt
element. Ofte i barndommen, altså til det biografiske lag, men ganske
ofte også til de to forudgående lag, det perinatale lag, der beskrives
i kapitel 7, og det transpersonlige lag, som beskrives i kapitel 9.

Noget særligt gør sig gældende ved angreb på vejrtrækningen under
sygdomme som lungebetændelse, difteri og kighoste og ved nærdrukning.
Her er barnet tæt på døden og lider under ekstremt ubehag,
kvælningstilløb og smerte. En sådan barndomsoplevelse fører direkte
tilbage til det tidsmæssigt forudgående bevidsthedslag, fødselslaget,
der som sine hovedbestanddele har dobbeltfænomenet fødsel og død og
skiftet i ilttilførsel fra navlestreng til lunger.

At krydse er livets mening. Da jeg var fjorten år, fik jeg lov til at
købe en ganske lille båd med mast. På mors gamle symaskine syede jeg
storsejl og fok af et telt, der havde haft sin bedste tid.

Båden sejlede ikke godt, og krydse kunne den slet ikke. Forklaring på
det fik jeg af en sejlkyndig: Nederste bageste hjørne af fokken skulle
ikke, som jeg troede, fastgøres ved masteroden, men ude i rælingen i
modsat side af den retning, vinden kom fra, når jeg ville krydse. Og
krydse, det ville jeg, ellers har det ikke megen mening. Det skulle
være mig, der bestemte kursen, ikke vinden, og jeg brød mig ikke om at
ro hjem.

Senere har jeg i andre af livets forhold opdaget, at det kan være
nyttigt at krydse sig frem i stedet for at buse lige på. I hvert fald
kan du, vel ude af den trygge havn, din mors liv, godt regne med
modvind, og så må du, som du ligger der med blafrende sejl tage dit
bestik. Du drejer med hovedet lidt til den ene side og lidt til den
anden, haler lidt ind i sejlene, kort sagt krydser dig frem til dit
første måltid ved moders bryst. Én gang lært kan dette bruges igen og
igen ved de udfordringer og genvordigheder, som livet nu engang byder
på.

Ifølge lægetidsskriftet Nordisk Medicin (10/91) kravler barnet, hvis
det lægges på moderens mave langsomt op mod brystet og begynder at søge
med hovedet – frem og tilbage. Finder det brystvorten kan det suge og
synke. Barnet virker roligt og ser ud til at være i harmoni, medens et
barn, som lægges i seng, skriger betydeligt mere. Et barn, der i disse
henseender har været heldigt, efterlades med en følelse, der næsten går
helt ned i cellerne af selvtillid, når det gælder evnen til at
overvinde vanskeligheder, det møder i livet fremover.

At der skulle være så trygt derinde i lovmoderhavnen er nu ikke altid
så sikkert. Fostrets tilværelse minder lidt om hasard.

Abort findes jo, og debatten derom ligeså. Hvornår begynder livet?
spørges der. Denne debat vil dog ikke rigtigt tage form, måske fordi
der mærkes hensigt – kunne man enes om, at livet begynder ved fødslen,
ville abortdiskussionen meget belejligt forstumme. Der ville være frit
slag. Så let går det ikke. Mange hælder til, at undfangelsens øjeblik
er livets begyndelse, men debatten er måske umulig, og spørgsmålet
kunne være forkert stillet.

Måske begynder livet slet ikke; det fortsætter, i hvert fald ifølge den
franske filosof Francois Jacob, der føjer til, at livet videregives,
når ægcelle og sædcelle forenes. En isoleret sædcelle eller et æg er
ikke mindre ”levende” end et befrugtet æg.

Hvem har kompetence, spørger Jacob, til at afgøre det øjeblik før
fødslen, hvor et menneskeligt væsens liv begynder? Det er i hvert fald
ikke biologen, lige så lidt som det er lægen eller biskoppen eller
dommeren.

Det er kvinden og kun kvinden, der kan vide, om hun ønsker et barn, om
hun er i stand til at sikre det et anstændigt liv, som det har krav på.

Jacob afrunder: Man anfører nogle gange mod abort naturens lov. Men der
er ingen love i naturen. Der er kun fænomener. Det er menneskene, der
laver love.

Undfangelse, fødsel, vækst gennem barndom, ungdom, voksendom og
alderdom er livet, som ender med døden. Livet ser altså ud til at ende,
men det begynder ikke, det fortsætter.

At livet ender ved døden er der i øvrigt flere meninger om. Den kristne
håber på paradiset og frygter helvede, andre regner med at reinkarnere,
atter andre forestiller sig, at den individuelle sjæl, som hidtil har
boet i kroppen, nu frigøres og indgår i et kollektivt univers. De
mener, at der findes et livsprincip, en energistrøm overalt i kosmos,
en åndelig kraft, der er lige så betydningsfuld som de kræfter, vi i
forvejen kender fra astrofysik og partikelfysik: De elektromagnetiske
kræfter, tyngdekraften, de svage og stærke kernekræfter.

Vi er ikke blot komplekse biologiske maskiner lavet af celler, væv og
organer. Bevidstheden er en primær egenskab ved tilværelsen og ikke et
bifænomen ved materien. Vi har del i en fælles kosmisk bevidsthed
samtidig med, at vi er mennesker med en individuel bevidsthed. For dem,
der ser sådan på det, er paradiset her på jorden, eller rettere: det
kunne være her.

I fødslen ser vi døden i øjnene. Vi præsenteres i det drama, som
fødslen kan være, i kamp for at leve, for modpolen død, og vi reagerer
med angst, der kan gå hen og præge resten ad vores liv i mindre eller
større grad – eventuelt så vi bliver sindslidende.

Det som begynder

er angsten.

Angsten og barnet

fødes sammen -

og skilles aldrig.

Angsten,

denne hemmelige ledsager,

ubestemmelig som skyggen

og som skyggen trofast og bestandig.

Angsten,

som ikke forlader os

før graven,

hvortil den har ført os

trofast.

Frederick Leboyer.

Den franske fødselslæge Frederick Leboyer udgav i 1974 bogen "Fødsel
uden vold", Gyldendal. "Han prøver på at åbne vores øjne for, at ikke
bare moderen lider under forløsningen, men at også barnet er et
sansende væsen, og at de indtryk, det modtager ved fødslen, får
betydning resten af livet".

Fødsel må åbenbart associeres med drama, kamp, angst og med død. Det
lyder traumatiserende, og det er derfor nærliggende at tale om
fødselstraumet.

Og dog, har dette begreb mening? Vi bliver jo alle født, og er det
traumatisk?

"Ingen slipper udenom fødslens forbandelse. Denne fødsel, som på én
gang flår dig ud af livmoderen og kliner dig til brystet. Og hvem kan
efter én gang at have boet i den rede og spist af den gratis frugt
nogen sinde finde sig til rette på de fælles jagtmarker, hvor der skal
kæmpes om hver bid brød og hvert et ly om natten?

Vant som begynderen er til en fortryllende fusion, han troede evig, og
sikker på en henrykt tak for sin troskyldige byden sig til, vil han
lamslået blegne ved mødet med en fremmed ligeglad verden. Og gøre sig
rå og brutal - eller til slave. Selv herreløse dyr søger - frem for
føde - kærtegn. Også de er nemlig som små blevet forkælet af deres mor,
der slikkede dem i hoved og hale dag og nat, og hvis patter og tunge
aldrig spurgte til kvalifikationer. Det var ikke nødvendigt at gøre sig
til for at tækkes hende".

Elsa Morante: "Aracoeli", Chr. Erichsens Forlag, 1986.

Vi kan ikke huske vores fødsel - eller kan vi? Kan visse af
voksenalderens psykiske lidelser have rod i fødselstraumet, og kan vi -
ved at dykke ned i fødselstraumet - lindre eller helbrede disse
psykiske lidelser?

Fødslen er for barnet meget mere end en mekanisk hændelse, som
højtudviklet teknologi tilstrækkeligt kan tage vare på. Barnet er før,
under og efter fødslen intenst sansende og følende, og det præges i
disse afgørende øjeblikke for livet på godt og ondt, ganske som det er
tilfældet med dyr.

Ifølge Bertil Jacobson (professor emeritus ved Karolinska Institutet):
Selvmord og narkomani gennem prægning. Socialmedicinsk tidsskrift nr.
8/1990. Sverige, er prægning hos dyr en meget speciel måde at huske på,
som i flere henseender adskiller sig fra andre. Vigtigst er, at
prægning kun kan forkomme i en ganske kort periode af individets liv
omkring fødslen. Endvidere er prægningen i modsætning til andre måder
at huske på irreversibel, den udslettes altså ikke.

Det indprægede sanseindtryk kan variere meget. Dyr kan præges gennem
synet, hørelsen, føle-, lugt- og smagssansen. Resultatet er en adfærd i
voksenalder, der fortsætter - det ser ud til, at dyret forsøger at
genopleve det stimulus, som i sin tid udløste prægningen.

Normalt er prægningen naturens måde at øge chancerne for overlevelse,
ved at den nyfødte bindes til moderen. Hvis prægningen sker til et
forkert stimulus, kan det voksne dyrs adfærd blive helt irrationel.
Rådyr som præges til en anden arts feromoner dvs. informationsbærende
lugtstoffer søger senere hen til denne art, ikke til sin egen.

Når prægningen sker gennem synet, består adfærdsforstyrrelsen af en
drift til at følge efter et objekt, som ligner det oprindelige. Konrad
Lorenz' ællinger fulgte efter hans sko, hvis de var udklækkede i
nærheden af dem. Som voksne og sexuelt modne forsøgte de til og med at
parre sig med skoene.

Man har i detaljer klarlagt de centre i forhjernen, som er engagerede i
prægningsprocessen hos dyr, især fugle. Under den korte prægningsproces
sker der forandringer i nervecellernes fine udløbere, nervetrådene, som
tilbagedannes visse steder og udvikles andre steder. Sådanne
vævsmæssige forandringer består uændret resten af livet.

Man har også studeret, hvordan prægningstilbøjeligheden formindskes
under påvirkning af beroligende midler som stesolid og sovemidler af
barbituratgruppen. Andre stoffer øger prægningstilbøjeligheden f.eks.
mandligt kønshormon og de hormoner, som udskilles af binyrerne ved
stress. Nyfødte børn har ca femten gange højere niveau af
binyrebarkhormon end normalt hos voksne i hvile.

Prægningsmekanismen har sandsynligvis været af fundamental betydning
for mange arters overlevelse hos insekter, fisk, krybdyr og pattedyr.
Disse arter har udviklet sig fra de livsformer, som levede for
hundredevis af millioner år siden.. Det ville være ejendommeligt om
mennesket, som udvikledes gennem det sidste korte øjeblik af biologisk
liv på jorden, havde mistet evnen til at blive præget.

Normalt skal prægningen antagelig resultere i en binding til moderen,
som på sin side bindes til barnet. Man kan formode, at dette hos den
voksne til sin tid fører til normal sensualitet og behov for ømhed..
Men individet får antagelig et ubevidst behov for at genopleve alle
sansefornemmelser, endog de ubehagelige.

Traditionelt afvises sådanne påstande om intens sansning, følelser og
prægning ved fødslen med henvisning til barnets mangelfuldt udviklede
centralnervesystem, f.eks. af psykiateren Raben Rosenberg, da vi
diskuterede disse emner i Jyllands-Posten i 1993: "Det har nu altid
undret mig, at nogen mennesker skulle være i stand til at erindre
perinatale oplevelser, al den stund, at jeg ikke mener, man biologisk
overhovedet er udrustet til at lagre hukommelse af
informationsmateriale med en sådan kompleksitet, som man senere på
forskellig måde tilsyneladende kan genkalde sig". Dem, der vanetænker
som Raben, bør genlæse Elses beretning i 1. kapitel. Og følgende
sygehistorie kan måske også vække ham og andre til eftertanke:

47 årig akademiker søger mig for en grundstemning af utilstrækkelighed,
tidvis depressivitet og lavt energiniveau i forbindelse med udbrud og
forværringer af den kroniske lidelse irritabel tyktarm. Han blev fem
uger gammel opereret for mavemundsforsnævring, der havde givet sig til
kende ved manglende vægtøgning og eksplosive opkastninger. Operationen
var selvfølgelig uomgængelig, men må i et spædbarns univers have været
et overgreb. Han følte i første session at "give slip" i lag efter lag
og "maven boblede". Pludselig mærkede han et frygteligt jag i
maveregionen, som han bagefter beskrev som "trekantet og rødt"og det
forsvandt med det samme. Der var en brændende fornemmelse ved
endetarmsåbningen, der svandt undervejs. "En utrolig varme i
mellemgulvet" føltes helende. Drømmeagtigt oplevede han et
operationsbord , lamper og folk, der stod rundt om. Der var også mørke,
som måske symboliserede død, hvad jeg tror havde at gøre med
bedøvelsen.

Dette spædbarn har haft voldsomme oplevelser i det perinatale lag,
mavebesvær, eksplosive opkastninger og så det operative indgreb, som
har sat sig tydelige spor i opvækst og voksenalder.

Et år senere har han det meget bedre, men føler stadig, at det kunne
være bedre.

I fødselsvidenskaben er man opmærksom på, at håndtering og pleje ved
fødslen spiller en rolle for det senere forløb. Et eksempel er, at man
stræber efter hurtig kropskontakt mellem moder og barn. Et andet, at
man er ophørt med den smertefulde profylaktiske øjendrypning.

Fostre forløst ved kejsersnit i 24-28. uge, dvs. meget for tidligt
fødte børn, viser sig trods højteknologi at have meget små chancer. En
lovgivning er derfor (1997) under overvejelse.. Halvdelen dør inden en
måned og spares således for de overlevendes hasard: ud af fem får én
svære handicaps såsom epilepsi, døvhed, spastisk lammelse eller
lungefibrose. Til disse nemt konstaterbare beskadigelser må føjes, at
hveranden får adfærds- og skoleproblemer, der fordrer særlig hjælp,
hvilket ifølge en redegørelse fra sundhedstyrelsen medfører øget udgift
for samfundet til social- og sundhedsydelser.

Hvad der vil afsløre sig af psykiske handicaps i form af
identitetsforstyrrelser, svækket vitalitet, angst og andet, når disse
børn bliver voksne, er vi endnu uvidende om.

Sundhed eller sygdom i sindet er altså ikke, som mange tror, kun et
spørgsmål om betingelserne i opvæksten.

I fosterliv og fødsel dannes matricer, der er styrende i sindet på en
mere fundamental og skæbnessvanger måde end de traumer og konflikter,
der dukker op i opvæksten. Et menneske, der mangler en meget stor del
af sit fosterliv, og som således extremt umodent udsættes for en
problemfyldt, ofte kompliceret og altid langstrakt behandling, der kan
omfatte genoplivning og respiratorbehandling, vil sandsynligvis blive
præget eller kodet negativt.af den dristige og dramatiske teknologi og
dens resultater. Det vil i sandhed betyde "risiko for legemlige og
psykiske følgetilstande", som det hedder i redegørelsen.

En af de første rapporter, som jeg kender til, der støtter denne dystre
profeti, er en artikel i Ugeskrift for Læger (Jonna Bentlage Jepsen &
Lea Keiding: For tidligt fødte børn er handicappede børn. UfL, 157,
side 4492), hvori to mødre konkluderer om deres tre børn:

"For tidligt fødte børn er handicappede børn !

Meget/ekstremt for tidligt fødte børn har så dybe sår på sjælen som
følge af deres traumatiske oplevelser i deres første levetid, at de er
belastede af dem mange år efter. Det er svært, for ikke at sige
umuligt, at dokumentere ved hjælp af analyser og kliniske
undersøgelser, men det er til gengæld meget tydeligt for forældrene til
de for tidligt fødte.

Først og fremmest er børnene generelt meget utrygge, og for selv de
mest omsorgsfulde og bevidste forældre er det en lang og sej kamp at få
bugt med den utryghed. I babytiden er der konstant gråd, og børnene er
meget sensitive overfor både over- og understimulering. De er ofte
bange for fremmede, bange for høje lyde og bange for at opholde sig i
større forsamlinger. De græder, når de bliver skiftet, badet og puslet,
og babymassage kan slet ikke komme på tale.

Når babytiden er overstået, viser utrygheden sig fx ved at børnene
viger tilbage fra alt nyt, hvorfor de skal forberedes grundigt, inden
de præsenteres for det. Det kan være noget så banalt som en gynge, en
plastiktraktor eller et par nye sko. De kan gå fuldstændig i panik over
en togtur, eller hvis der pludselig kommer en person ind i det lokale,
de befinder sig i. Alle afvigelser fra den daglige rytme skal
forberedes, og der må ikke være for mange af dem lige efter hinanden".

JBJ er mor til tvillinger født i 28. uge, 1031/1148 gram, oktober 1992.
LK er mor til pige født i 30. uge, 1150 gram, februar 1991. Begge er
emnerådgivere i foreningen Forældre & Fødsel.

Endnu mere hasarderet forekommer de nye teknikker til kunstig
befrugtning at være. Nedfrysning af æg, reagensglasmetoder og indføring
med mikropipette af én sædcelle i ægget. Sandsynlighedsbelægget for
sammenhæng mellem ekstremt tidlige traumer og senere legemlig og
sjælelig lidelse når helt tilbage til undfangelsesøjeblikket, ja endog
længere. Dette fremgår af, at man ved hjælp af åndedrætsterapi kan få
adgang til oplevelser og begivenheder under fødsel, i fosterliv og
sågar under undfangelsen. Her kan prægningsmekanismer næppe gøre sig
gældende, og man må snarere søge en forklaring i de tanker om
erkendelsens døre, som Henri Bergson og William Blake fremfører i 7.
kapitel.

Sigmund Freud var den første, der henledte opmærksomheden på den
mulighed, at fødselstraumet var kilden til al fremtidig angst, altså
angstens prototype, urangsten.

Otto Rank, en af Freuds elever, uddybede i 1924 radikalt denne teori i
sin bog "Das Trauma der Geburt". Han lagde vægt på det
oplevelsesmæssige i sin psykoterapi. Det var vigtigt, at patienten i
psykoterapien genoplevede fødselstraumet, ellers kunne behandlingen
ikke anses for at være afsluttet.

Det var klart for Rank, at vi alle har et fødselstraume, eftersom vi
alle er født, og ganske uanset hvordan vi er født. Centralt for Rank er
det, at barnet adskilles fra moderen i fødslen, og at det adskilles fra
den livsalige, "oceaniske" tilværelse inde i livmoderen. Han mente, at
psykisk normalitet beror på, at man har overkommet og overvundet
fødselstraumet, og at neurose beror på utilfredsstillende eller
utilstrækkelig overvindelse af fødselstraumet.

Freud tabte senere interessen for dette synspunkt, og Otto Rank blev
udstødt af kredsen omkring Freud.

Fødselsbegivenheden er antagelig altid i nogen grad traumatisk, selv
hvis den er af kort varighed, og moderen psykisk ligevægtig, kærlig og
velforberedt. Den umiddelbart traumatiske virkning af den livstruende
situation, som fødslen er, kan der kompenseres for eller dannes en
modvægt mod, hvis situationen efter fødslen bliver håndteret med
kærlighed og følsomhed: Barnet bliver lagt op på moderens mave eller
til hendes bryst straks efter fødslen og bliver således igen forbundet
med hende på en symbiotisk måde. Barnet viser en positiv reaktion på
dette, også selvom det er for tidligt født. Det reagerer negativt med
en frysereaktion, hvis det behandles ufølsomt.

Her følger endnu et eksempel på regression til fødsel og tiden straks
derefter:

En 39 årig kvinde søger hjælp, fordi hun i nogen tid har savnet
selvtillid, ganske er i vildrede med sit liv og i tvivl om sit
ægteskab. Hun plages meget af skyldfølelse og er i identitetskrise.

Efter tre sessioner med åndedrætsterapi får hun det meget bedre, føler
at mange ting falder på plads for hende. I sessionerne har hun en
fornemmelse af at være ganske lille, næsten nyfødt, og hun mærker angst
og vrede i forbindelse med isolation fra moderen umiddelbart efter
fødslen (på grund af dennes sygdom). Hun er efter sidste session
fuldstændig afslappet, fortæller, at angst ligesom blev jaget på flugt
af vrede og finder dette "meget tilfredsstillende". Hun har fornemmelse
af, at disse stærke indre oplevelser vil have varig effekt på hende, og
hun er temmelig sikker på, at hun er færdigbehandlet.

Senere sporadiske kontakter har vist, at hun ikke ændrede sig
afgørende, og at hun således desværre tog fejl. Hun havde antagelig
behov for længerevarende behandling, men motivationen (og økonomien?)
slog ikke til. Nogle år senere fik hun en enkel session, som hun var
meget glad for, men det har ikke været muligt at følge hende senere.

Fødslen er en afgørende begivenhed, og i den præges matricer, der er
endnu mere styrende i menneskesindet end de traumer og konflikter, der
stammer fra opvæksten.

F'ødslen opfattes som et traume, hvis sværhedsgrad naturligvis afhænger
af fødslens forløb og eventuelle komplikationer. I dette lag,
fødselslaget eller det perinatale lag, kan man møde
død-genfødselstemaet.

I fødselslaget kan man beskrive fire faser:

1. fase. Fostrets stort set uforstyrrede tilværelse i livmoderen
umiddelbart før fødslen: helt i ro, fuldkommen beskyttet omend under
trange kår, og forsynet med alt nødvendigt, og således helt uforberedt
på:

2. fase, der indtræffer chokartet med sammentrækninger fra alle sider
(veer) og "ingen-vej-ud" -fornemmelse.

Det symbolske modstykke til denne fase i sin fulde udvikling med
oplevelse af ingen-vej-ud er helvede. Man har en følelse af at sidde
fast, af at være indespærret eller fanget i en klaustrofobisk
mareridtsverden og opleve utrolig psykisk og kropslig tortur.

3. fase er fremdrivningsfasen, som ikke er mindre belastende end den
foregående, men mere dramatisk og kaotisk. "Ingen-vej-ud"-følelsen
taber sig og erstattes af fornemmelse af muligheder for en afslutning
på den uudholdelige situation, livmoderhalsen er jo åben. Dette minder
om katolikkernes purgatorium (renselse) eller skærsild. Der er en
titanisk kamp for at overleve, der kan være sadomasochistiske, sexuelle
og aggressive oplevelser, tortur og møde med ild. Situationen er
faktisk livsfarlig, iltforsyningen afbrydes periodisk, når veerne
afklemmer navlestrengen. og man taler derfor om døds-genfødselskampen
til forskel fra

4. døds-genfødselsoplevelsen, der relaterer til selve
fødselsøjeblikket, der udgør 4. fase.

Et eksempel fra 2. og 3. fase: Marie er en ung, undervægtig kvinde med
spiseproblemer, anoreksi. Hun har ofte følelse af indespærring, i
f.eks. supermarkedet. Hun farer i sin sjette session sammen, sætter sig
op og griber sig til fødderne med et smerteudtryk. Hun forklarer
bagefter, at der var nogen efter hende. De ville stikke hende med nåle,
og til sidst stak de nåle ind under tåneglene.

I fødslen etableres som før nævnt nogle styrende systemer eller
matricer i psyken.

Disse matricer eller systemer kan være ladet på forskellig måde, nogle
er negativt, andre positivt ladet. Er man overvejende stillet ind på
forskellige lag af negative matricer, opfatter man sig selv og verden
på en pessimistisk måde og oplever forskellige former for og grader af
følelsesmæssig og psykosomatisk lidelse. De personer, der er under
indflydelse af positive dynamiske systemer, er i en tilstand af
følelsesmæssig velvære og optimal psykisk og legemlig fungeren.

"Jeg-død"-perspektivet opfattes af mange med rædsel. Imidlertid er det,
der dør i denne proces, en grundlæggende paranoid holdning til verden,
som afspejler individets negative oplevelse under fødslen: følelsen af
egen utilstrækkelighed, behovet for at være forberedt på mulige farer,
en tilskyndelse til at styre og kontrollere, bestræbelser på at bevise
ting for sig selv og andre og lignende elementer af tvivlsom værdi.
Dette illustreres af de to følgende behandlingsforløb, hvoraf det
første er langvarigt og det andet ganske kortvarigt:

Jeg behandlede en 40 årig kvinde, Mona, med traditionel psykoterapi i
1978-80 uden større effekt. Hun henvistes påny i 1988,og jeg resumerede
i journalen, at "hun mangler selvtillid, og hun føler sig ikke
accepteret. Der er ægteskabelige problemer. Ofte appetitproblemer og
vægttab. Føler at skulle arbejde hårdt på arbejdsplads og i familieliv
for overhovedet at være eksistensberettiget. Når denne stræben går over
gevind, bliver hun overtræt og søvnløs".

Mona er yngst af seks, tvivler på at have været ønsket, moderen var
kronisk overbelastet og nervøs, og der var truende abort i tredie
måned. Moderen var derfor ofte sengeliggende under graviditeten. Kort
efter fødslen konstaterede lægerne, at moderen havde ondartet
blodmangel, som - uopdaget - antageligt havde gjort sig gældende gennem
hele graviditeten.

Jeg konfererede dette vanskelige tilfælde med Stanislav Grof, da han i
maj 1993 holdt foredrag på Louisiana i Humlebæk. Han pegede på, at Mona
må have været negativt præget helt ned på celleplan af moderens
blodmangel.

Ikke uventet blev dette behandlingsforløb meget langvarigt. Mona har
været behandle med 115 hyperventilationssessioner fra november 1988 til
december 1993, og hun har egenhændigt suppleret med talrige sessioner i
sit hjem. (Almindeligvis frarådes det at gennemføre
hyperventilationssessioner uden ledsager. Det kan være problematisk at
"give slip" uden den tryghed, som sitterens nærvær indebærer og direkte
skadeligt at genopleve alvorlige traumer med følelsen af igen at være
alene).

Sessionerne har været yderst dramatiske med stor muskelaktivitet, høje
skrig og opkastninger af slim og spyt i store mængder med dertil
svarende forbrug af håndklæder og køkkenrulle. Undertiden har det været
nødvendigt med to eller tre sittere. Efterhånden ses tegn på fremgang
og tiltagende optimisme; Symptomerne bleger af lidt efter lidt og
forsvinder. Mona udstråler ro og selvtillid, er blevet familiens
naturlige centrum.

Det næste eksempel viser et behandlingsforløb på under to måneder:

En 34 årig kvinde, Birgit, mangler selvtillid, vil gerne gøre andre
tilpas, lever livet gennem andre, men kommer aldrig selv til. Kan ikke
udtrykke indre vrede, vil helst kontrollere følelserne: Bider negle,
trøstespiser og er overvægtig. Birgit kan ikke knytte sig ordentligt
til mænd, fordi hun uafladeligt gentager uhensigtsmæssige
handlingsmønstre. Moderen proklamerede en gang, at hun skulle have
været en abort, og denne udtalelse har Birgit aldrig kunnet forlige sig
med. Langvarig hjemmefødsel (to døgn), kraniet stærkt deformeret.

Birgit føler iøvrigt, at et eller andet i barndommen er lukket til, og
frygter, at det vil gøre ondt at nå frem til det.

Behandlingen gennemførtes med to samtaler og tre sessioner med
åndedrætsterapi i løbet af mindre end to måneder. Birgit genoplever med
bestyrtelse hændelsesforløb fra 12 årsalderen, hvor alt i forbindelse
med pubertet skiftede karakter. Faderen ophørte med at være rar, tog
afstand eller kunne omvendt ikke lade være med at pille ved hende,
fulgt af dengang uforståelige vredesudbrud fra moderen.

I sidste session reagerer hun voldsomt med ekstrem angst og dødsangst,
mærker lykkelig og stolt, at hun kom over dette, "fik hovedet fri",
"jeg blev født".

I afsluttende samtale angiver Birgit velbefindende, har inden i sig
selv fået forældrene sat på plads, føler modsat tidligere, at det ikke
er hendes, men deres problem, at de ville skubbe hende væk, og at
incestproblemer trængte sig på. Hun mærker, at vrede er tilladt, men
mærker iøvrigt indre fred og ro, "jeg er til, jeg er her". Vi drøfter,
om der er nogen idé i at konfrontere forældrene med denne nyvundne
indsigt. Birgit bestemmer, at det er bedst at lade være, synes de er
for gamle.

Hvis erkendelsens døre

blev renset,

ville alle ting ses

af mennesket,

sådan som de er:

uendelige. William Blake ( 1757-1826), engelsk forfatter og mystiker.

Jeg har i kapitel 4 beskrevet det biografiske lag og i kapitel 6
fødselslaget.. Det tredie, såkaldte transpersonlige lag er endnu dybere
og strækker sig hinsides det personlige område.

Her er der tale om oplevelser, der ligesom vore drømme går ud over tid
og rum, som kan bibringe

spirituelle indsigter, og som på en måde svarer til selve eksistensen.
I dette lag findes måske de stærkeste helbredende kræfter. Det handler
om et bredt spektrum af tilstande, som i andre sammenhænge kaldes
spirituelle, religiøse, magiske, eller parapsykologiske. At pejle sig
ind på disse tilstande gennem logisk, rationel tænkning i positivistisk
ånd lader sig ikke gøre.

For at begribe hvad det drejer sig om, må vi et øjeblik se på, hvad det
ikke er. Med vores begrænsede sanser kan vi se, høre, føle osv. så lang
rækkevidden er. Her og nu. Med en kikkert udvides synsevnen nok lidt,
men der er ikke nogen kvalitativ ændring. I den dagligdags
bevidshedstilstand oplever vi os selv som solide materielle legemer og
vores hud som grænse eller grænseflade til den ydre verden.

Vi nærmer os en forståelse af, hvad det drejer sig om i dette
transpersonlige lag, når vi tænker på vores drømmeaktivitet. Grænserne
synes der overskredet.

I transpersonlige sindstilstande forekommer alle grænser at være
overskredet eller transcenderet. Tid og rum ophører med at have
grænser. Det betyder, at man kan opleve historisk og geografisk fjerne
begivenheder lige så levende, som foregik de her og nu. Lad mig give et
eksempel:

En 43 årig mand finder i en hyperventilationssession musikken
forfærdelig, fordi den er kristelig og kirkelig, hvilket er afskyeligt
for ham, der på et tidligt tidspunkt i barndommen forsvarsløst blev
overvældet med religion, kirkegang, søndagsskole m.m. I fortsættelse
deraf så han kutteklædte personer i procession, inkvisitionen, og det
drejede sig om anklage, dom og død. Han var meget bange, endskønt han
ikke var offer, kun tilskuer og iøvrigt så det hele fra en mærkelig
vinkel skråt oppe fra.

Musikken var et afsnit af Messiaens: Christi fødsel på orgel, som
unægtelig er både kristelig og kirkelig, ja endog katolsk. Musik og
oplevelse stemmer her således smukt overens i tematisk henseende, men
det er ikke altid tilfældet. Netop denne patient kunne tænkes at få
samme indre oplevelse af en Brahms-symfoni, hvorimod Rodion Sjtjeldrins
parafrase med slagtøj og strygere over Bizets Carmen nok ville sætte
noget ganske andet - men sikkert lige så vigtigt for ham - i gang.

I det transpersonlige lag kan man opleve sig selv som et
bevidsthedsfelt uden kroppens begrænsninger:

Uddrag af en 26 årig stud med's session i en forsøgsrække med et
psykoaktivt stof:

"Jeg føler på et tidspunkt, at jeg er sindssyg, og jeg registrerer med
den meget, meget lille upåvirkede hjernedel med sorg, at jeg TH, efter
sessionen måske for altid vil være forandret. Senere i sessionen, der
nu er meget frydefuld, former jeg med hænderne en gyldent lysende
klode, der færdigformet svæver væk - jeg former selv mit jeg og mit
liv... de altdominerende former i sessionen var en følelse af enhed og
evighed og en tæt følelse af fællesskab i rummet. Følelsen af enighed
gav mig, at livet er evigt, når jeg en dag opløses, vil min
bevidsthedsenergi bestå og indgå i den energihvirvel, hvorfra alt
levende får bevidsthed".

Man kan identificere sig med andre menneskers bevidsthed, hele
menneskehedens bevidsthed eller med dyr og planter. Undertiden dukker
helt ukendte informationer op ad denne vej. Sådanne fænomener følger
under dyb selvudforskning undertiden efter erindringer om
barndomsbegivenheder, fødslen og livet i fostertilstanden. En sådan
logisk rækkefølge "bagud" er dog ingenlunde reglen.

Disse fænomener kan ikke udelukkende forklares ud fra processer, som
foregår i menneskets hjerne. De kan ofte uden sansernes formidling give
direkte adgang til information om universet, som det pågældende individ
umuligt kunne have erhvervet sig gennem konventionelle kanaler.

Jeg selv fik i l984 i en session i førnævnte forsøgsrække et budskab
eller en slags svar på et ikke stillet spørgsmål: "Tilværelsen er et
kæmpemæssigt illusionsnummer, der skal tages aldeles alvorligt".

Man kan i transpersonlige konstellationer - ofte lige under overfladen
- finde kilden til følelsesmæssige og psykosomatiske forstyrrelser. Når
sådant ubevidst materiale dukker op i bevidstheden under en
forvandlingskrise eller spirituel krise eller i oplevelsespsykoterapi
mister det sin splittende, opløsende og nedbrydende indflydelse på
hverdagslivet. Dette kan medføre dramatisk helbredelse af forskellige
følelsesmæssige - ja, endog kropslige problemer.

Grundlaget for vores eksistens og for evigheden ligger i kosmos.
Astrofysikken viser vej. Og den åbner aspekter, der er uudgrundelige
nok til at udfordre det transpersonlige.

Anderledes sagt er vores viden om kosmos stor, men gådefuldheden
større. Undersøgelse af disse emner kunne tænkes at modne nye religiøse
følelser af elementær art. Førhen havde vi religiøse eller mytiske
forklaringer på kosmos. Nu åbner astrofysikken mulighed for at anvise
os et kosmisk grundlag for troen.

Almindeligvis angår den slags ikke folk noget videre, og dog -
astrologien med dens stjernebilleder og horoskoper er tegn på, at
mennesket fornemmer en forbindelse mellem sig og kosmos og således i
virkeligheden kredser afmægtigt om det essentielle.

"Big Bang" teorien om universets eksplosionsagtige udvidelse fra
uendelig tæthed, hvor alt stof er samlet i et punkt (uratomet), til
ekstrem fortynding afgrænser vores "evighed" til nogle milliarder år.
Det drejer sig om tilstande af betydelig varighed og af typer, som vi
kender den i dag på vores egen klode, og som ifølge kompetente forskere
findes på utallige andre kloder. Eventuel kontakt med sådanne kloder er
under konstant udforskning i disse år og regnes for mulig. Om vi vil
kunne administrere kontakten er ikke til at vide. Vi har jo besvær nok
med at undgå misrøgt af vores egen pragtfulde jordklode.

En avanceret kosmisk teori går ud på, at verdensrummet pulserer, og
derved opstilles muligheden for nye evigheder eller livsforløb i andre
årmilliarder, når rummet under fortættelse i en periode afgiver
betingelser for levende væsner på nyskabte kloder. Fortsætter en sådan
pulsering, vil der opstå uendelig rækker af "evigheder" - eller
evigheden.. Måske nærmer vi os da selve det guddommelige princip, eller
det transpersonlige aspekt.

Optaget af disse tanker skrev jeg en kronik til Kristeligt Dagblad (9/6
09), som følger her i lidt ændret form:

Om tro og ikke tro, en rundspørge

Spørger man folk om deres religiøse tro, er der bortset fra undvigende
mumlen, som må være tilladt, tre mulige svar i vente, jeg tror, jeg
tror ikke eller jeg ved ikke - i betydningen: det har jeg aldrig
skænket en tanke. Hvis det sidste har noget på sig, må man være sært og
lyksaligt upåvirket af den hvirvel af religiøse overvejelser og
påstande, til dels missionerende, som medierne har været opfyldt af de
senere år.

Min tolkning af den tænkte rundspørge er, at der er troende og der er
ateister, det vil sige fritænkere eller gudsfornægtere. Der er også
agnostikere, de, der ved, at de intet ved. De anser det for umuligt at
erkende tilværelsens inderste væsen, derunder guds eksistens. Det
forekommer mig meget respektabelt.

Nobelpristageren J. Saramago mener, at kirken nok vil ride sin
sædvanlige kæphest: guds veje er uransagelige og så går det ikke an at
titte forsigtigt ind gennem dørsprækken til himlen for at se, hvad der
foregår derinde.

Vi lader os ikke kyse. Nogle overvejelser med hjælp fra kloge folk må
man da nok kunne gøre sig.

Hvis der er noget "derinde" eller "derude", er det da indlysende, at
mennesket til alle tider har villet vide, hvad det er og har følt sig
uimodståeligt draget mod forklaringer hinsides hverdagen.

Antagelig har naturreligioner været de troendes oprindelige valg,
tilbedelse af sol, måne, havet, torden, bjerget, regnen, floden. Skulle
der derimod intet være "derude", ateistens tro, er det nok sådan for
alle andre end ateisten, at så måtte det skabes - skabes ud af den blå
luft. Behovet er der ingen tvivl om, og har det stillet store krav til
fantasi og forestillingsevne, så må man vist sige, at de krav er blevet
honoreret.

Jeg hælder til, at der er noget. Noget der matcher den lidenskabelige
intensitet og umådelige styrke, der - på godt og ondt - emmer ud af
vistnok alle religioner.

I den kristne bøn Fadervor hører vi om magten, der er hans. Og det
hedder: ske din vilje...

I modsætning til det har forfatteren og filosoffen Villy Sørensen i
interviews sagt, at Gud nok ikke er en magt, men snarere en kraft.
Denne kraft forestiller jeg mig udbredt overalt i universet ganske som
de magnetiske og andre kendte kræfter i kosmos. Denne kraft er der nu,
var før og vil være der altid, den er tidløs.

I denne kreative kraft, intelligens eller universelle bevidsthed kunne
kilden til det, vi kalder "meningen med livet" ligge, og i den, tror
jeg, har alle kendte religioner, uanset hvor fordrejede de er, deres
udspring. Erkendelse heraf kunne tjene til at opløse grænserne mellem
religionerne og dermed mindske deres indbyrdes fjendtligheder.

Den monoteistiske kristendom er lidt selvmodsigende en treenighed, der
består af Gud, Jesus og Helligånden. Den kraft, som Villy Sørensen
udpegede er i mine øjne det samme som såvel helligånden som gud, altså
en kraftens enhed. Tilbage er den besættende og grusomme jesuslegende.

Denne kraft er vi da som bevidsthed indlejret i, eller er del af - ikke
som et jeg eller nogle vi - men aldeles upersonligt eller
transpersonligt. Derfra inkarnerer vi, dvs. legemliggøres ved
undfangelsen. Den personlige eksistens er dermed grundlagt, og den
opløses igen i det transpersonlige ved døden. Når vi dør, bliver
kroppen til støv, og sindet eller ånden forener sig igen med det
universelle.

Den tjekkisk-amerikanske psykiater og LSD-forsker Stanislav Grof
sammenligner hjernen med et TV apparat. Billede og lyd skabes ikke af
apparatet, men formidles af den komplicerede mekanik indeni og er
udsendt andetsteds fra.

De, der kan huske radioens barndom, kan sagtens forestille sig kaos i
et TV, der modtager fra flere sendere på en gang. Et sundt TV apparat
eliminerer eller udelukker det, der ikke ønskes.

Jeg spørger derfor: Er hjernens funktioner eller en af dem at modtage
informationer fra eller måske kommunikere med en universel bevidsthed ?
Og i det overvældende tilbud at filtrere, sortere fra og eliminere det,
der er unødvendigt og absolut uønsket ? Jeg kunne også forestille mig
at visse psykoser f.eks. skizofreni beror på, at disse funktioner er
behæftet med fejl.

Den franske filosof Henri Bergson fremsatte den tanke, at hjernens,
nervesystemets og sanseorganernes funktion i alt væsentlig er
eliminativ og ikke produktiv. Dybest set er et hvert menneske i ethvert
øjeblik i stand til at huske alt, hvad der nogensinde er hændt det, og
i stand til at erkende alt, hvad der sker alle steder i universet. Men
sådan er virkeligheden jo ikke. Hjernefunktionen er blot et begrænset
destillat af den universelle kraft.

Hjernens og nervesystemets opgave er at beskytte os mod at blive
overvældet og forvirret af denne mængde stort set unyttige viden ved at
udelukke (eliminere) det meste af, hvad vi ellers ville opfatte eller
huske i et givet øjeblik, og kun at lade det meget lille og specielle
udvalg tilbage, der med sandsynlighed kan være praktisk nyttigt.

Efter en sådan teori er enhver af os verdenssjælen, potentielt set. Men
da vi er organiske væsener, er det vor opgave at leve videre for enhver
pris. For at muliggøre biologisk videreleven må verdenssjælen
kanaliseres gennem hjernens og nervesystemets reduktionsventil. Det som
kommer ud i den anden ende er et usselt smådryp af den form for
bevidsthed, der vil hjælpe os til at holde os i live på denne jord.

Visse mennesker, genier, kunstnere, f.eks. Mozart og nogle sindslidende
synes imidlertid at være født med et rør, der går uden om
reduktionsventilen. Hos andre kan midlertidige rør af denne art
erhverves enten spontant eller som resultat af bevidste "åndelige
øvelser", ved åndedrætsterapi, hypnose og meditation eller ved hjælp af
psykoaktive stoffer som LSD, ketamin og psilocybin.

Gennem disse permanente eller midlertidige rør flyder ganske vist ikke
erkendelsen "af alt, hvad der sker overalt i universet" (thi røret
ophæver ikke reduktionsventilen, der stadig udelukker det totale
indhold af verdenssjælen), men noget mere end, og navnlig noget andet
end, det omhyggeligt udvalgte brugbare materiale, som vore indsnævrede,
individuelle hjerner betragter som et komplet eller i det mindste
tilstrækkeligt billede af virkeligheden.

Med metoder som de just nævnte eller psykoaktive substanser -
forstandigt anvendt - omgås filterfunktionen og sindet åbner sig for
nye indsigter. Forkert anvendt slås døren til det transpersonlige eller
den bergsonske "verdenssjæl" op på vid gab med livsfarlig indre kaos
til følge.

En sådan åbning, eller åbenbaring, spontan eller tilsigtet, til det
transpersonlige kan således være storslået eller skræmmende og kan i
forhold dertil og afhængig af personens åndelige struktur og måden det
sker på, føre til visdom, helbredelse eller til psykose (skizofreni).

Den universelle bevidsthed skelner ikke mellem godt og ondt, udpeger
altså ikke en gud og en fanden, en himmel og et helvede. Kosmos eller
den universelle kraft afgiver betingelserne for liv. Det mener jeg, man
kunne kalde nåden, som vi så har det fulde ansvar for at forvalte.

Kun kollektivt har vi part i evigheden. Den er ikke individuelt
opnåelig og kan ikke være belønning for moralsk adfærd. En forfatter,
der synes at være enig med mig, udtrykker det meget bedre:
"Selvfølgelig er de kristne anderledes. De er da betydeligt værre end
os almindelige mennesker. Bare det at de skal have lovning på et evigt
liv for at opføre sig nogenlunde ordentlig, hvad de fleste af vi andre
klarer uden så meget som løftet om en soft ice".

Svend Åge Madsen: Når man mailer. Forlaget Bindslev. 2009.

Sand evighed angår ikke det enkelte menneske eller dyr, men er
forbeholdt liv. Er naturen, den universelle livskraft eller kosmiske
bevidsthed påvirkelig af ønske, bøn og håb, må det være fordi, vi er
indlejret i det Bergson kaldte verdenssjælen.

Disse tanker kan forekomme barske og de afgiver ikke indlysende grobund
for vort behov for fortællinger som den kristne, den jødiske eller den
islamiske. Det fører måske med sig et tolkningsmådehold, der kunne være
ønskelig, når man erindrer sig århundreders religiøse udskejelser.

Hvis man nu finder dette tankesæt plausibelt, og hvis man vil fordybe
og øve sig i det, hvor og hvordan gør man så det ?

Velsagtens i en stille stund derhjemme, under ophold i smukke kirkerum.
I synagogen eller moskeen, i museer. Ved at svømme, sejle, gå på
stranden, i bjergene eller i skoven, kort sagt ved at færdes i naturen.
Ved at lytte til musik og leve med kunst.

Af jord er du kommet.

Til jord skal du blive

og aldrig mere genopstå.

Når livet er omme

er intet i live

og intet mere at bære på.

Den troende sover

ved tvivlerens side

i samme mørke sænket ned.

Og stjernerne over

den stærke og blide

har dyb af samme evighed.

Hvad stilheden skabte

skal stilheden standse

og løse fra sjæl og krop.

Men over det tabte

vil vindene danse

og hvirvle nye frøkorn op.

Halfdan Rasmussen.

                8. Hvem kan have gavn af åndedrætsterapi

                8.Hvem kan have gavn af åndedrætsterapi?

De mest lovende patienter er nok neurotiske, men bevægelige yngre
individer, som er rimeligt psykisk vel udrustede og udtalt motiverede
for en behandling, der er mere orienteret mod krop end
intellekt.Angstneurotikere af den type, der spontant præsenterer
hyperventilationssyndromet, der nu om stunder kaldes panikangst, er
oplagte kandidater til denne behandling. Desværre viger de ganske ofte
tilbage for tilbuddet - netop på grund af angst.

Mennesker, hvis psykiske lidelser fortrinsvis udspiller sig i kroppen -
de psykosomatiske tilstande - kan være ret utilgængelige for
samtaleterapi. Det forekommer da umiddelbart forståeligt, at en
kropsorienteret behandling har større chancer.

Udover førnævnte 47 årige akademiker har jeg behandlet 11 andre
patienter med irritabel tyktarm. De frembyder alle psykiske ledsage-
eller grundsymptomer, præstationsangst, uligevægt, depressivitet,
stress, almen nervøsitet, for tidlig sædudløsning, svækket energi,
ringe selvtillid, eller svagt selvværd.

En af disse patienter var så skeptisk, så hun afbrød sessionen i utide,
andre fem fik heller ikke bedre mavefunktion. Af dem var fire over 70
år, men nogle af dem kunne glæde sig over øget selvindsigt. En angav
sig helbredt efter blot en session (8 måneders efterkontrol). For hende
var udgifterne blot lægehonoraret og 250 km transport. En anden blev
symptomfri efter 5 behandlinger på 7 måneder, og undrede sig over, at
en så enkel behandling kunne udrette så meget.

En 60 årig mand med diarre i årevis fandt at sessionen var "spændende",
har derefter fået mere ro i sindet og bedre humør. Diarreen er væk. Om
det skyldes sessionen er nok usikkert, fordi han efter mit forslag
ophørte med magnesium (et afføringsmiddel), som han af uransagelige
grunde havde taget i årevis!

En 56 årig kvinde, forhenværende lærer, nu fodterapeut har meget
skiftende tarmfunktion og "trækker ikke vejret ordentlig".
Behandlingen, 6 sessioner indenfor 4 måneder, gav "god fordøjelse" og
vigtigere for hende en indre ro og stabilitet, en fastere personlighed.
Hun giver en fin beskrivelse af behandlingsforløbet:

"Sessionerne var vidt forskellige, men i dagene efter de første 3-4
oplevede jeg en bestemt rytme: De første dage var jeg meget træt,
nærmest udmattet og sådan tom-agtig. Det var som jeg var blevet
nul-stillet. Det var meget behageligt - jeg oplevede det som ro og
nærvær. De næste dage var også præget af træthed, men i mindre grad.
Jeg havde nu en fornemmelse af at være blød og lidt sårbar. Jeg var
åben overfor mine egne og andres handlinger, tanker og følelser. Der
var nogle lidt kritiske dage med nogen usikkerhed, og alligevel var der
en ny fornemmelse for muligheder? - løsninger?, ikke som krav, nærmere
tillidsfuldt og uden hastværk, med en accept af hvert skridt, selvom
der også kan ligge smerte i, at en løsning ikke endnu er fundet. Efter
disse dage kom ... belønningen. Den dejlige følelse af en fastere
personlighed og nogen gange skelsættende indsigter og beslutninger.

Det, at behandlingen er uden brug af det talte sprog, har stor
betydning for mig, fordi mit sind er så aktivt. Overaktivt vil jeg
faktisk betegne den måde, det tidligere har været på. Følelser og
fornemmelser fra kroppen har ikke haft en chance for at nå frem i en
terapi baseret på samtale.. Selve samværet med terapeuten i en
samtaleterapi har også virket blokerende i mit tilfælde, fordi jeg er
ekspert i at aflæse mine omgivelser og ubevidst arbejder på at leve op
til terapeutens forventninger. Jeg har mange års træning i at aflæse
kropssprog, tonefald og ordvalg, og i stedet for at arbejde på selv at
få det bedre ved at opleve mine egne tanker og følelser, begynder jeg
at tilpasse mig, og successen med terapien har sikkert længere
holdbarhed for terapeuten, end den har for mig. I åndedrætsterapien er
jeg kun mig selv i behandlingen, jeg har fokus på kroppen p.gr.a. det
heftige åndedræt, og den høje musik bærer mig dybere og dybere ind i
min egen væren ved på vejen at rense ud i sindet.

Tidligere var jeg vel også bange for at "mærke mig selv" - en frygt,
som jo viste sig at være ganske ubegrundet. Selvom jeg oplevede nogle
voldsomme ting, så var der jo ikke noget i mig, jeg ikke kunne klare at
se/mærke. Faktisk var det en lettelse at få set efter, hvad der var. Og
nu finder jeg en ro i mig selv, som jeg kan kontakte, hvis jeg skulle
blive urolig over et eller andet".

Her følger tre andre eksempler:

Morten har både angstanfald og psykosomatiske symptomer.

Han bliver i 1990 henvist af sin læge, som skønner, at hans tiltagende
psykosomatiske symptomer gennem et par år, den udefinerbare træthed og
energiløshed må være udtryk for eksistentielle problemer.

Han er gået fallit med den lille virksomhed, som han forgæves har
forsøgt at opbygge ved siden af sit fuldtidsarbejde som
specialarbejder, gældssanering er på trapperne. Han kommer i tanke om,
at symptomerne i virkeligheden har været der længe før problemerne med
virksomhed og økonomi, men vel ikke så udtalte som nu.. F.eks. går der
nemt panik i ham i køen i supermarkedet, så hjælper en dyb indånding.
Vi aftaler, at han ringer, når de praktiske problemer med gældssanering
og andet er overstået.

Gældssaneringen trak åbenbart ud, men et år senere er Morten klar til
at forsøge behandling. Jeg fortæller Morten, hvordan
hyperventilationsbehandling virker, hvilket hos ham genkalder en
tendens, han i årevis har haft til stikkende muskelsmerter rundt om,
som kan være ledsaget af angst.

Alle Mortens symptomer forværredes efter første session, og han
sygemeldte sig. Han mærkede imidlertid, at noget var sat i gang og bad
om flere sessioner i hurtig rækkefølge. I den tredie session følte han,
ar Gud talte til ham: "Vær ikke ked af det, det skal nok blive godt,
men det vil tage tid". Han blev voldsomt bevæget, tårerne sprang ham af
øjnene. Samtidig forsvandt alle de smerter i arme, mave og bryst, som
hyperventilationen havde fremprovokeret, hvad han var dybt optaget af.

Han fik det herefter meget bedre og raskmeldte sig.

To måneder senere afslutter Morten sin behandlingsserie, han har fået i
alt ni sessioner. Han havde følt, at han skulle fortsætte så længe, han
mærkede nogle af de gamle symptomer i krop, arm og ben. Otte måneder
senere fortæller Mortens kone i telefonen, at det går
"super-duper","Morten fejler overhovedet ingenting".

Hanne er en klassisk psykosomatiker og dertil ikke så lidt af en
skeptiker.

Hun dukker op en dag i 1990 halvandet år efter første samtale. Hun er
en stræbsom gymnasieelev, perfektionist om en hals, alt skal være 100
procent i orden. Tre-fire timers daglig lektielæsning og to timer i
diverse sportsgrene holder en ubestemmelig dårlig samvittighed
nogenlunde på plads. Alligevel er hun aldrig tilfreds med sig selv, og
hun mærker, at hun ikke kan leve op til omgivelsernes "enorme"
forventninger, som hun udmærket ved er hendes egne. Ved sengetid eller
i de overmåde sjældne stunder, hvor hun keder sig, forstyrres
vejrtrækningen med ildebefindende og snurren i fingre og tæer til
følge. Der kan være fornemmelser af at svæve eller blive slugt af et
stort hul. Alt dette er aftaget noget siden sidst eller er "flyttet ned
i maven", hvor der er en "knude som en knytnæve", der ikke kan løses
op.

Drøftelsen af alt dette for halvandet år siden var "lidt overvældende",
og mine behandlingsforslag gjorde det klart for hende, at var en af os
skøre, så var det i hvert fald ikke hende. Nu er hun alligevel stemt
for at forsøge behandling i håb om en fremtidig rimeligere tilværelse
med chance for at gennemføre studieplanerne.

Der er seks mennesker på madrasserne i aften, en af dem er Hanne. Jeg
har valgt et lydspor med musik optaget i Kølns vandreservoir, da det
stod tomt i 1984. Efterklangen og ekkovirkningen er flot. Derefter
værker af Steve Reick, Stockhausen og Per Nørgaard. Hanne ligger helt
stille, får tilsyneladende lette kramper i hænderne, som masseres af
hendes veninde, som sidder ved siden af, og af mig. Hænderne er
iskolde. Bagefter fortæller hun, at det ikke var uhyggeligt, selvom
skrigene fra en af de andre patienter forskrækkede hende. Hun havde
følt sig vægtløs, og var lige ved at græde, da hun blev taget i hånden.
Fik fornemmelse af at blive "forløst", dvs. blev befriet for en
kampesten i maven. Følte derefter en brændende smerte i maven, der
aftog gradvist. Hanne er erklæret skeptiker, vil derfor tænke sig om
endnu en gang, før der træffes aftale om nye sessioner.

Hanne i telefonen: Var dagen efter blevet klar over, at der faktisk
skete noget i sessionen. Det løsnede sig i maven, men nu er det oppe i
halsen, "så jeg næsten bliver kvalt, der skal nok mere til".

Hanne er i dag nået til den fjerde hyperventilationssession. Hun følte
i den anden session at svæve, mærkede summen overalt, syntes at det var
dejligt og havde vanskeligt ved at slippe denne tilstand. Fornam noget
i maven, som forresten har fået det bedre. Ved tredie sessions
afslutning siger hun, at knuden i maven er væk i et par dage efter
sessionerne, men så kommer igen. I dagens session farer hun sammen med
et lille skrig efter en halv time, søger over til sin sitter, der
trøstende nulrer hendes hånd, og fortsætter så den kraftige
vejrtrækning.

Forklarer bagefter, at hun pludselig var vågnet som af et mareridt,
hvorom hun dog intet kan huske.

I de to uger siden sidst er det gået "forbavsende godt", den sædvanlige
trykken i maven er afløst af en slags boblen,og det er, som om en
proces er i gang. Hun vil gerne udskyde næste session til om tre uger.

I Hannes femte session ligger hun meget stille og er bagefter godt
tilfreds, "det gik fint".

Hun fortæller, at hun tager mere afslappet på alting, har indskrænket
sine sportsaktiviteter, kan gå i biffen uden at få dårlig samvittighed.
Har haft det glimrende siden sidst. "Samvittigheden" kan dog dukke op.

En måned senere kommer der telefonisk afbud fra Hanne. Hun har længe
tænkt på at holde pause, har det jo "utrolig godt", men er ikke helt
fri for frygt for tilbagefald.

Marie er en 17 år gammel pige med spiseproblemer, anoreksia nervosa.
Hun har tidligere gået til samtaler hos psykolog i syv måneder uden
virkning. Et behandlingsforløb på 3½ måneder med elleve
vejrtrækningssessioner fulgt op af samtaler ændrede afgørende hendes
livsforløb.

I løbet af de sidste to måneder inden henvisningen til mig havde hun
tabt 2 kg, vejede da 44,5 kg, er 172 cm høj. Hun havde to år tidligere
følt sig overvægtig og besluttet at tabe sig, tabte 17 kg på 8 måneder.
Menstruationen ophørte. I supermarkedet kunne hun få følelse af
indespærring ("ingen-vej-ud-fornemmelse", 2. perinatale matrice)
ledsaget af angst, svimmelhed og håndsved. Hun har ofte mavebesvær og
smerter, som tvinger hende til at sove i fosterstilling om natten.
Hendes mor har sagt til hende, at der var problemer med navlestrengen
ved fødslen. I første session fik hun kvælningsfornemmelser, men
insisterede på at få flere sessioner, som alle var meget dramatiske med
voldsomme kastende bevægelser af kroppen på op til fire madrasser. Hun
virkede ekstremt indadvendt, var "helt væk"og mimikken afspejlede
lidelse. Vi hørte klynken, hulken og svage skrig. Hun oplevede at man
ville hende til livs eller torturere hende ved at slå, stikke med kniv,
pistolskyde eller brænde hende. (tredie perinatale matrice).

Hendes "dårlige samvittighed", som forbød hende fødeindtagelse kunne
forsvinde i flere dage efter sessionerne, og hun begyndte at spise lidt
mere, tog lidt på i vægt, og menses vendte tilbage.. Hun var veltilpas
og fandt ikke yderligere behandling nødvendig, selvom hun i mine øjne
stadig var temmelig tynd.

I et interview halvandet år senere husker hun det paranoide islæt i
sessionerne med føde som det centrale element, f.eks. ville hun blive
skudt, hvis hun spiste kage. Hun havde følt, at noget eller nogen uden
for hende forfulgte hende, forklarer lidt svævende at det var "madting"
eller "en masse onde ånder" og at hun ikke selv kontrollerede
spisevægringen. Hun har nu startet en uddannelse.

Ved et tilfældigt møde på hendes arbejdsplads seks år senere er hun ved
godt huld og oplyser, at hun er lykkelig, venter barn om fem måneder.

Denne sygehistorie sætter os for første gang på sporet af anoreksiens
årsag. To af faserne i fødslen er for fosterets vedkommende ved veernes
begyndelse karakteriseret ved indespærring og ingen-vej-ud -fornemmelse
(anden fase) og af drama, kaos, trusler og tortur i uddrivningsfasen
(tredie fase). For at komme videre i forståelsen af det kaos, som
fødslen kan være, må man et øjeblik skrotte traditionel tænkning, lade
begreberne flyde lidt sammen og acceptere den logisk komplet
irrationelle idé, som jeg tror er pigernes, nemlig

at det at blive født er identisk med det selv at føde.

Min hypotese er da, at dette er ledetråden i disse unge pigers
underbevidste. Et eller andet traume i fødslen (at sidde fast,
navlestrengsproblemer etc) indebærer fornemmelse af livstrussel og
dermed en dødsrædsel, som genvækkes i puberteten. Denne rædsel afføder
en protest mod at blive voksen og fødedygtig. Protesten er dybt
indlejret i sindet og dermed upåvirkelig af forklaringsforsøg,
formaninger og kontrolforanstaltninger. Hun vil for en hver pris - også
den højeste - ikke opleve det forfærdelige en gang til, det, der har
med fødsel at gøre. Hun tyr til eller er tvunget til det, hun ser som
eneste udvej. Spisevægring.

Nogle få drenge må eje en identificeringsevne med det modsatte køn, som
også er iagttaget hos voksne i LSD-sessioner. Den evne kan gøre også
dem til ofre for anoreksiens svøbe.

Årsagen til anoreksi skal altså søges i fødslen. Fostret har
hovedrollen i det, der skal ske, men har jo ikke øvet sig, har ingen
erfaring at støtte sig til. Fostret kan knapt skelne mellem
omgivelserne og sig selv. De vanskeligheder eller traumer som fødslen
kan rumme, langvarigt, monstrøst tryk, kvælningstendenser etc., præges
ind i fostret/barnet og bliver ét med det. At se det som ondsindede
anslag udefra eller "forstå" det som udslag af naturens luner er ikke
muligt på dette trin. Den opfattelse kan først anes af den voksne eller
næsten voksne, hvad et skræmmende digt skrevet på blog af pseudonymet
Narrow antyder i "brev til min spiseforstyrrelse", som er "inde i mig"
og som hun "hader. Vi er groet sammen. Som en skide symbiose. Snylter.
Du er en igle. Intet andet end en fed, blodsugende igle". "Hvorfor
valgte du mig? Jeg vil ha dig ud af mit liv...men hvem er jeg uden dig?
Jeg elsker dig. Vil du ikke nok give slip?" Det er temmelig klart, at
hun sidder fast. Hun ser ingen vej ud.

At genopleve fødslen og få styr på den er mulig med åndedrætsterapi,
der bortset fra hypnose er den eneste behandlingsform, der ubesværet er
i stand til at bringe den voksne eller halvvoksne person i kontakt med
sin egen fødsel.

Landsforeningen mod spiseforstyrrelser og selvskade har en hjemmeside.
På den finder jeg den interessante nye iagttagelse, at en påfaldende
stor del af anoreksipigerne er født for tidligt. Det støtter min
antagelse, at fødslen og omstændighederne omkring den - det perinatale
område - kan have stor betydning for udvikling af spiseforstyrrelser.
For tidlig fødsel er på linie med de andre nævnte traumer også et
fødselstraume, idet fostet er for umodent til at stå model til fødslens
genvordigheder.

Britiske forskere hævder ifølge Kristeligt Dagblad (31/3 09), at 70
procent af en gruppe anoreksiramte piger fra Storbritanien, USA og
Norge som fostre er ramt af forandringer i hjernen.. At andre end
forfatteren til disse linier nu satser på begivenheder i fosterlivet
som årsag til anoreksi i stedet for traumer i opvæksten varsler nybrud
i anoreksiforskningen.

De peger på hjerneforandringer i fosterlivet, men rammer nok lidt
upræcist. For mig at se er det fosterlivets slutning, der er det
afgørende, dvs. fødslen og dens problemer. Og her handler det nok ikke
om hjerneforandringer, men om noget knap så biologisk og nok så
dynamisk, fostrets oplevelse af fødslen.

I 2008 henvendte jeg mig skriftligt med mine overvejelser, min hypotese
og mine argumenter til førnævnte Landsforening og fik efter to breve et
høfligt, men uinteresseret svar.

Endvidere skrev jeg til overlæge Kristian Rokkjær, der er chef for
Ungdomsafdelingen, Risskov, der modtager mange anoreksipatienter og til
overlæge Birgit Pettersson, der er en nøgleperson i
anoreksiforskningen. Det har ikke behaget disse kære kolleger at svare
mig.

Jeg kender ikke til anvendelse andre steder af denne teknik, og da
ingen andre anoreksitilfælde har krydset min vej, har jeg ikke kunnet
samle yderligere erfaringer.

Svært psykotiske patienter, derunder skizofrene egner sig næppe til
denne behandling, i hvert fald ikke i ambulant regi. Hvis grænserne for
en sådan behandling skal afprøves, bør det være i en afdeling med et
veltrænet personale.

Følgende sygehistorie er et eksempel, der viser to ting: At man med
held kan behandle en patient med psykotiske træk med
hyperventilationssessioner, og at det er godt at have en afdeling i
ryggen, fordi sådanne patienter formentlig slet ikke henvises til en
praktiserende psykiater, men indlægges primært.

Ellen er en ung alenemor med sin fem år gamle søn. Hun udviklede i l984
en paranoid psykose med vrangforestillinger om at være gravid. Trilafon
virkede godt herpå, men i stedet udviklede hun en tilstand med
opstemthed, som efter få uger afløstes af depression og apati, der
varede et års tid. Forskellige antidepressive medicamenter var uden
virkning. Ellen kan meget vel have "løst" sine problemer i efteråret
l984 ad paranoid vej med de omkostninger, det indebærer, for så over en
opstemthedsfase at ende i en depression, der følger af, at hun under
trilafonpåvirkning med smerte korrigerer vrangforestillingerne og
"erkender" sin ubærlige situation.

Den femårige søn var resultat af en voldtægt. Under et senere forhold
til en anden mand, som ikke var seriøst interesseret i hende - og som
hun derfor forlod - blev hun gravid to gange. Disse til dels uønskede
graviditeter blev afbrudt ved legale aborter.

Ellen blev indlagt i min afdeling i december l985 og blev udskrevet tre
uger senere. Hun verbaliserede dårligt og reagerede ikke på
psykoterapi. Hun accepterede hyperventilationsbehandling og gennemgik
under indlæggelsen tre sessioner med en uges mellemrum. Der kunne ikke
iagttages noget særligt under behandlingen, men hun fortalte om nogle
fornemmelser i kroppen. Nogle uger efter udskrivelsen oplyste hun om en
tilsyneladende spontan psykisk bedring og sagde, at julen var gået
langt bedre end forventet. Hun var nu i stand til at tage initiativer,
og i samtale var hun livligere end førhen.

Ellen genoptog sit arbejde efter tre måneder, og hun betegnede sig selv
som rask ved et tilfældigt møde et år senere.

Ifølge et brev fra Ellen fire år senere er hun stadig rask. Hun husker
klart sin helbredelse i julen l985, som hun tilskriver
åndedrætsbehandlingen, og at hun før det var syg i mere end et år. Hun
arbejder stadig, og hun giftede sig fornylig. Hun venter sit andet barn
til efteråret og skriver, at alt er i orden.

Også denne sygehistorie har jeg sendt til Erik Götlind i Uppsala, som
svarede (her i min oversættelse): "Måske drejer det sig om en
skyldproblematik af psykotisk styrke, som går i opløsning.

At det sker i det indre og uden verbale ytringer eller andre symboler
kan hænge sammen med, at hun er den, hun er - en ikke dynamisk type.

Efter aborterne, en voldtægt og et barn født efter voldtægten, som hun
således lod leve kan der opstå en diffus situation af stor intensitet,
hvor spørgsmålet er, hvem er ude efter hvem, hvem overfalder hvem, hvem
er den værste voldsudøver, hvem er det, som har skyld, den største
skyld.

Ført til et mere basalt lag i psyken ved hjælp af åndedrætsterapi og
passende musik spredes uklarhederne, og det bliver tydeligt, hvad der
er hvad: hendes livs muligheder får lov til at veje med den tyngde, de
nødvendigvis må have, aborterne var resultatet af en rimelig afvejning,
og voldtægten var en anden, parallel hændelse, som også truede hendes
tilværelse".

Principperne i Grofs udvidede kortlægning af sindet kan kaste nyt lys
over en række lidelser og tilstande.

Den maniodepressive psykose (ny betegnelse siden l994: bipolar affektiv
sindslidelse) er en meget fundamental sygdom. For meget eller for lidt
af livsgnisten er afgørende for tilstanden og for liv eller død. Vi har
at gøre med en sygdom, der indeholder to diamentralt modsatte
symptomkomplekser, og dog fastholder vi, at der er tale om en
sygdomsenhed.

Ingen professionelle nærer tvivl om de klassiske tilfælde af depression
og mani, hvor arv er afgørende. Ej heller om behandlingen, der ofte er
fysisk, dvs. elektrochok eller medicamentel. Behandlingen kan være mere
bekvem, mindre tidsrøvende og dermed billigere end behandlingen ved de
depressions- og opstemthedstilstande, der ikke er arveligt betingede.
Sådanne tilstande med udspring i psykosociale forhold kan være svære at
skelne fra de maniodepressive, og de kræver udredning og psykoterapi,
som kan være brydsom for både patient og behandler, der måske vælger at
falde for den fristende lykkepille.

Professor Per Kragh Sørensen mener, at en stigende depressiv adfærd i
befolkningen kan være en af årsagerne til det eksplosivt stigende
forbrug. "Depressioner er en meget dyr sygdom for samfundet".

Der kan således nemt opstå usikkerhed om, hvad der er dyrt, virksomt,
indbringende og bekvemt for patienten eller behandleren eller
tabletindustrien eller sygesikringen eller samfundet.

Depression er en enestående sygdom også derved, at den placerer
mennesket på skillelinien mellem liv og selvvalgt død.

Det er ikke helt sikkert, at selvmordet havde det definitive sigte.
Måske kan selvmord opfattes som en tragisk fejltagelse, der i sig
hemmeligt rummede en forventning eller et håb om genfødsel, der ikke
lod sig indfri, eftersom der er tale om faktisk død istedet for
symbolsk død.

Siden l938 har en i sit inderste væsen forbløffende behandling været
brugt ved den maniodepressive sygdom med god virkning, nemlig
chokbehandling eller med en eufemistisk omskrivning:
elektrostimulation. Ved det første europæiske symposium om denne
behandlingsform i l992 ( UfL 154, side 2843-44) blev man endnu engang
mindet om det beklagelige fravær og savn af forklaringsmodeller på,
hvorfor og hvordan chokbehandling virker ved depressioner.

Jeg vil gerne give et bud på en forklaringsmodel. Den har begrebet
"styrende matricer" som grundlag. Matricer eller mønstre er nedlagt i
os gennem generne og ved prægning - ikke mindst i fødselssituationen.
Disse matricer, som vi iøvrigt genfinder i alle tre lag kan være
negativt eller positivt ladede og de bestemmer eller styrer psyken i
videste forstand.

Forestiller vi os, at sygdommens arvelige element udspiller sig via
biokemiske forstyrrelser, som alt for let tillader positivt og negativt
ladede matricer at udskifte sig med hinanden, nærmer vi os en
forklaringsmodel.

Det er almindeligt kendt, at spontane skift mellem maniske, depressive
og normale tilstande kan ske pludseligt, "som at vende en hånd", som om
en ny styrende matrice pludselig tager over. Så vidt forskellige
behandlingsformer som antidepressive medicamina med meget forskellig
kemi, lysbehandling eller søvnberøvelse kan gradvist eller med ét
adstedkomme de samme skift.

Det er da spørgsmålet, om også chokbehandling kan skubbe til eller
udskifte de førnævnte styrende matricer med hinanden, måske endda
smadre dem, jævnfør den forbigående "chokdemens", svækkelse af
hukommelse og koncentrationsevne efter el-chokbehandling. Er
chokbehandling fra psykiatriens "grovvareafdeling" dybest set en
imødekommelse af forventninger om en død-genfødselsoplevelse, og ligger
den helbredende effekt i virkeligheden dér?

Behandlingen har karakter af drama, ordet "chok" er jo bevaret i
folkemunde, og de fleste ved, at der sendes strøm gennem hovedet..
Bevidstheden kobles forbigående ud ved hjælp af el-stød og
bedøvelsesmiddel, og muskulaturen kobles fra ved hjælp af den indianske
pilegift curare for at undgå de voldsomme universelle kramper, der
ellers indtræffer. Der anvendes kunstigt åndedræt.

Der er dødssymbolik heri, der vil noget, men da patienten rent faktisk
lever videre, er der også under opvågningen efter chokket - tale om
genfødsel. Nogle psykiatriske afdelinger har måske en fornemmelse
heraf, i hvert fald tilstræbes rolige omgivelser i opvågningsfasen,
eller der spilles blid klassisk musik ganske som efter
åndedrætssessioner.

Død-genfødselstemaet kan indtræffe spontant eller under brug af
meditative teknikker, ligesom det kan tilstræbes og ofte opnås i terapi
ved anvendelse af sessioner med hyperventilation. En enkel sådan
oplevelse rummer meget stærke helbredende kræfter, der måske kan
udvirke vendepunktet i et depressivt forløb. Noget oftere vil dog en
række gentagelser af oplevelsen eventuelt i forskellige versioner være
nødvendige for at bringe en depression til ophør.

Ganske som ved chokbehandling af depressioner, må man ved de
behandlingsformer, jeg foreslår, gøre sig overvejelser om antallet af
sessioner, om tidsforløbet mellem disse og om det eventuelle behov for
enkelte sessioner i efterforløbet.

Dermed er antydet en forklaring på chokbehandlingens virkemåde og en
mulig vej bort fra chok og hen mod mere lempelige behandlingsmetoder.

Også ved misbrugsproblemer bør sessioner med hyperventilation
overvejes.

En misbruger er både lænket og låst til sit misbrugsemne, hvad enten
det gælder amfetamin, heroin eller alkohol. Alle ved, hvor hård kampem
er, når vi har at gøre med disse tilstande. Kampens resultater er ikke
opløftende.

Hvis vi vil forklare styrken af lænke og lås, må vi forestille os, at
magtfulde kræfter rumsterer i det skjulte og søge efter dem der.

Hvis det skal lykkes. må vi have en nøgle eller en metode til at trænge
ind i det ubevidste, og for ikke dér at færdes i blinde er en
kortlægning af området - den jeg allerede har beskrevet - nødvendig.

Nøglen eller metoden kan være åndedrætsterapi. Genoplevelsen udspiller
sig i tanker og følelser og i det kropslige, hvilket til tider kan være
meget dramatisk "- can appear bizarre or frightening to one who has not
experienced this technique personally". (Small, Jacquelyn: Spiritual
Emergence and Addiction: A Transpersonal Approach to Alcoholism and
Drug Abuse Counseling. ReVision vol. 10, no.2, side 23-36).

Der kan ydes målrettet kropsterapi, som kan være støttende,
forstærkende eller afledende.

Behandlingssessionerne foregår i grupper, men der veksles ingen ord.

Gruppearbejde har længe været brugt i indsatsen med stofmisbrugere.
6-10 misbrugere deles i to halvdele, som under opsyn af en eller flere
behandlere er bisiddere for hinanden. Derved oplever klienterne "the
true meaning and empathy with one other human being". Small, Jacquelyn,
se ovenfor).

Efter sessionen arbejdes der med at integrere oplevelserne i samtale -
gerne på basis af tegning eller maling.

En så intensiv terapiform, der kan give adgang til hidtil fortrængte
meget tidlige og meget skræmmende traumer, forudsætter trygge
omgivelser og et omhyggeligt forarbejde, hvor alle aspekter af
behandlingen gennemgås. En del af disse forudsætninger er indbygget i
de miljøstøttende, socialpædagogiske foranstaltninger for narkomaner,
der allerede fungerer nogle steder f.eks. behandlingskollektiver og
døgnhuse med godt personale eller velfungerende familiepleje.

Stofmisbrugeren skal have været afgiftet i nogen tid og være indstillet
på metadonfri behandling. Hvis dette grundlag viser sig bæredygtigt i
en periode med traditionel behandling, er tiden inde til at forberede
misbrugeren på den virkelig dybtgående terapi. Motivationen vil da
sjældent være noget problem. Stofbrugere er modige, eftersom de er
hårdt prøvede, og de er via deres hidtidige livsfarlige praksis meget
åbne for stærke oplevelser. Mangler motivationen bør man afstå fra
denne behandlingsform.

Hvis forberedelse, information, motivation og miljø, som her skitseret
er i orden, indebærer metoden ingen særlige ricisi. Gravididitet og
hjertesygdomme er dog kontraindikation, fordi hyperventilation er hårdt
arbejde, der kan føre til veer i utide og belastning af hjertet.

Kortlægningen. Det er ikke nok at lede efter årsager til narkomani i
opvæksten, selvom det er ret så bekvemt, behandlere er jo vænnet til
det. Udforskning af dette sjælelige lag med rødder i opvæksten er dog
særdeles vigtig - social elendighed og mangel på kærlighed findes til
overflod. Traditionel psykoterapi, som hviler på Freuds psykoanalyse,
er dog utilstrækkelig til at forklare stofmisbrug endsige tilbyde
behandling, der batter. Vi må erkende, at der er dybere og endnu
vigtigere lag i sindet, der trænger til at blive udforsket.

Fødslen er for fostret en uventet og meget voldsom begivenhed præget af
kvælningstendenser, når navlesnoren klemmes, intenst ubehag, kamp og
dødsangst. Samtidig er den afslutningen på en epoke af godt ni måneders
varighed. En epoke dør altså ved fødslen, der derfor får sin karakter
af genfødsel. Fødsel er det samme som genfødsel, fostret bliver til et
barn.

Som vi har set har fødslen fire faser: primært er der i fase 1 tryghed
og varme, og fostret er endnu velforsynet med ilt og føde gennem
navlestrengen. Faretruende mærkes i fase 2, dvs. ved fødslens start,
veernes tryk fra alle sider. Måske sidder fostret en overgang fast og
det efterlader følelsen af "ingen-vej-ud".

I fase 3 drives fostret frem og udsættes også der for voldsom mekanisk
påvirkning, men ingen-vej-ud-fornemmelsen er nu afløst af håb forude,
død-genfødselskampen er i fuld gang, og vil, hvis det går godt, ende i
fase 4, selve udfrielsen.

Problemer undervejs gennem disse faser kan være nærdød ved kvælning.
Måske har tangforløsning været nødvendig eller fostret er mere eller
mindre forgiftet på grund af moderens eventuelle sygdom eller misbrug
af tobak, stoffer og alkohol eller overdreven brug af bedøvende midler
under fødslen.

I komplicerede fødsler, hvor fostret mærker dødelig fare, reagerer det
med angst. Hvis denne angst straks dæmpes eller fjernes ved hjælp af
narkose og smertestillende medicin, som kan passere fra moder til
foster, præges på skæbnesvanger vis, at stoffer lige er sagen, hvis man
vil undgå smertefulde og ubehagelige situationer. Stofbrugeren undviger
med stofferne alt det, som stresser, fordi det minder om ubærlige
reminiscenser fra fødselstraumet. Han eller hun flygter ind i en
tilstand, der overfladisk ligner den fredelige situation, før fødslen
gik igang, dvs. fase 1, den totalt beskyttede nirvanalignende
tilværelse inde i livmoderen.

Et andet aspekt er, at fostret berøves følelsen af befrielse fra fase
3's kaos ved at forlade fødselskanalen, hvis dette øjeblik sløres af
medicamenter eller stoffer. At opleve dette befrielsens øjeblik, der
lige netop er fase 4 fuldt ud - uden kemisk påvirkning - er vigtigt for
resten af livet, da det indebærer en senere generel fortrøstning, en
lyst til at påtage sig opgaver og mod på udfordringer.
Død-genfødselskampen er nu til ende, og kronen på værket er
genfødselsoplevelsen.

En ufærdig fødselsoplevelse kan fuldendes ved at blive gennemlevet
endnu en gang i en behandlingssession.

Fødslens iboende dobbeltfænomen død/genfødsel præges i sind og krop -
måske helt ned på celleplan og etablerer den matrice, at man må dø, før
man kan blive genfødt, hvilket for misbrugere betyder at være stoffri
og resocialiseret. En misbruger er altid tæt på døden. Tragisk
forfejlet dør mange stofmisbrugere i stedet for at opleve døden
symbolsk. For at gøre genfødsel mulig må stofbrugeren gå gennem kaos,
ramme bunden og gennemgå sammenbrud af jeg'et, dvs. opleve symbolsk
"jeg-død".

Dette kan ske ved en terapeutisk proces, men arbejdet er møjsommeligt.
Delaspekt efter delaspekt af fødselsoplevelsen føjes i session efter
session sammen til et hele, som sammen med den socialpædagogiske
behandlingsindsats kan blive vendepunktet for narkomanen.

En svensk forskergruppe har i en artikelrække, der bygger på statistik,
vist en sammenhæng mellem overdreven brug af narkosemidler til moderen
under fødslen og barnets senere stofmisbrug som voksen.

Påstanden er ikke, at alle misbrugere har været udsat for
fødselstraumer af denne art, ej heller at alle, der har det, er
skæbnebestemt til at blive misbrugere. I en af artiklerne ( B. Jacobson
og medarbejdere: Opiate addiction in adult offspring through possible
imprinting after obstetric treatment. British Medical Journal, 10.
november 1990, vol. 301, side 1067-70), som udmærker sig ved at have en
kontrolgruppe af søskende uden misbrug, fremføres teorien om, at
narkoseoplevelsen præges ind i den nyfødte under disse omstændigheder,
og at dette indebærer risiko for senere opiatmisbrug. I signifikant
grad havde mødre, der fødte børn, der senere blev misbrugere, fået
opiater eller barbiturater eller begge eller lattergas i stort omfang
sammenlignet med, hvad de samme mødre havde fået, da de fødte de
søskende, som ikke blev misbrugere. Denne risiko er større jo mere, der
blev brugt af de tre midler. Der blev korrigeret for en række andre
fødselsomstændigheder.

Prægning ved fødslen anses af forskergruppen for at være uhyre stabil,
hvilket kunne være en af årsagerne til, at behandling af misbrugere så
ofte skuffer. Gruppen foreslår derfor fødselslægerne, at medinddrage
hensyntagen til barnets senere tarv, når de overvejer, hvor tvingende
narkosen er, og om der kunne vælges midler, der ikke så let overføres
gennem moderkagen.

Tilbage er at nævne, at stofmisbrugeren længes blindt efter noget, som
han med sine stoffer ikke kan få indfriet, selv ikke med de mest
fortvivlede anstrengelser og den højst tænkelige pris.

I "suset" af stofpåvirkningen kan stofmisbrugeren igen og igen tro sig
i nærheden af dette "noget", der i virkeligheden kun kan findes i det
dybeste af de tre lag, det transpersonlige eller spirituelle lag, som
han med stoffer dog aldrig når frem til, hvor ofte han end prøver. I
stedet ødelægger han sig selv.

Hvad er dette "noget" ?

Det er længsel efter sindets spirituelle dimensioner, som også andre
end stofbrugere kan længes efter. Det man kunne kalde "meningen med
livet".

"Mange behandlingsprogrammer anbefaler og bruger Anonyme Alkoholikere
(AA) og Anonyme Narkomaners (AN) 12 punkts programmer uden ægte respekt
for principperne om højere magter, programmernes virkelig helbredende
kraft.

For at komme ud af negativitetens karussel, sygdom og lav selvagtelse,
må man i helbredelsesforløbet føle sig tiltrukket af noget indre
ophøjet, som han eller hun er i stand til at erfare. De har rigeligt
med "ånd", som netop var det, som bragte dem i vanskeligheder i første
omgang.

Mange har erfaret, at et øjebliks berøring af "den guddommelige gnist
indeni", uanset hvilken metafor den kommer til en i, kan være mere værd
end et dusin terapisessioner, hvad angår genskabelse af selvagtelse,
mening, formålet med ens liv og dyb indsigt i, hvad der er forkert og
rigtigt i os..." (Small J., se ovenfor)

Minnesotamodellens relative succes med en anden misbrugertype,
alkoholisten, skyldes antageligt, at denne under et vist ceremoniel
lægger stor vægt på disse spirituelle dimensioner.

Et teoretisk indblik i disse sammenhænge ville næppe skade
Minnesotafolkene.

Ligesom vores drømme går ud over tid og rum, kan bevidstheden udvides,
så den omfatter spirituelle indsigter, fornemmelse af samhørighed med
alt levende og naturen. Alle religioner henter deres åndelige kraft og
indhold i dette lag af bevidstheden. Der åbnes tillige adgang til det
kollektivt ubevidste og arketyperne, som er vigtige dele af C.G.. Jungs
ideverden. Heri ligger stærke helbredende kræfter.

Diskussioner har gået på, om narkomani er sygdom - måske endda
selvforskyldt - eller snarere:

symptomer på dybereliggende problemer. Misbrug kan opfattes som
alvorlig spirituel krise, der ud fra dyb indsigt skal imødegås med
metoder, der egner sig til formålet.

Til slut vil jeg berette om to patienter, som med rette har følt sig
fejldiagnosticeret af traditionel psykiatri. Jeg har ikke behandlet dem
med hyperventilation, der dog har været på tale, men alene med et fåtal
samtaler, der har haft udgangspunkt i min fortrolighed med Grofs
udvidede ramme for forståelse af sindet.

Jeg har i l995 i Ugeskrift for Læger hævdet, at spirituelle tilstande
ikke må forveksles med skizofreni. Det drejer sig om besættelse og
kundalinirejsning, som vi kan møde her i landet i stigende omfang.

I den tidligere nævnte forelæsning fra l924 fortæller August Wimmer om
den unge mands besættelse. Han var "af et stærkt modtageligt
Temperament, med stærke sexuelle Følelser, der fandt Afløb i
Masturbation", der navnlig "sad i hænderne". "Under Påvirkning af en
Præst kom han så ind i stærke religiøse Overvejelser og Kampe. Og
omtrent samtidig fattede han en dyb Kærlighed til en ung Pige. Hans
Sindstilstand blev nu mere og mere opreven, hans pinefulde Skamfølelse
over Masturbationen, hans mere og mere exalterede Grublerier over han
Forhold til Gud, hans halvt ideelle, halvt sensuelle Følelser for den
unge Kvinde - al denne Sjælekamp slog tilsidst sammen over Hovedet på
ham. Og en dag sidder han da i en Kirke sammen med Moderen; Præsten
prædiker over Sejr og Fremgang; han mærker det er møntet på ham; i
Kirken sidder den Elskede, fra hvem han just har modtaget en Brev om,
at kun et Jordskælv kunne forene dem. Da han går ud af Kirken, føler
han sig pludselig "ført af Gud", drevet til at gå, og flakker så om ude
i Københavns Omegn hele Natten igennem, våd til Skindet, med itureven
Frakke osv.

Han skildrede denne Omflakken omtrent således: Han følte sig stadig
ført af Gud, førtes således ned til Vandet og ud i det, dukkede to
Gange under: "Den gamle Adam skulde druknes". Han var opfyldt af
Forventninger om, at der ville komme et Jordskælv", og at derved "alle
Slaggerne" skulle brændes ud af ham". Han går ganske i Blinde, flår sit
Tøj på Pigtrådshegn og falder flere Gange i Grøfter, Vandhuller
el.lign. Han tager dette som Forvarsel om, at han "skal ind i
Jordskælvet". Når han er faldet ned i en Grøft eller i et Vandhul,
føler han en "velbehagelig Gysen", putter sig engang ned i Vandet med
hele Overkroppen. Og mens han ligger nede i et sådant Hul, "spændes"
han en Gang ud i stærk bagoverbøjet Stilling, så kun Hoved og Fødder
hviler mod den faste Jord, medens det øvrige Legeme hvælver sig som en
Brobue; en anden gang ligger han og sparker med benene. Samtidig
"mærker han Guds Kærlighed som en ren Kærlighed" uden egentlig sexuel
Komponent".

Intens udmattelse og stærk tørst fik ham til at vende hjem efter ti
timers omflakken. Han var på hospitalet fortsat opfyldt af religiøse,
etiske og erotiske ideer, og han var uden erkendelse af det sygelige i
hans omflakken. Han blev udskrevet af særlige grunde, men blev
genindlagt nogle måneder senere. "Han havde stadig været i stærk
religiøs Brydning. En Dag, han gik på Gaden, følte han sig pludselig
"bøjet stærkt bagover som af en usynlig Kraft", mistede Bevidstheden og
faldt om. Han føler sig ofte "draget" et eller andet Sted hen, er
rastløs, snart nedtrykt, snart lystseende. Hans Tankegang kredser
stadig om Forestillinger om "legemlig og sjælelig Genfødelse". Han
"kæmpede for at få den gamle Krop brudt op og få noget nyt frem",
masserede sig kraftigt - med Neglene!"

Alle disse forestillinger indeholder en detalje, der svarer nøje til en
kundalinirejsning, som er et begreb jeg vil uddybe om lidt: følelse af
en "kugle", der fra venstre lyske gik op i hans "rygmarv", hvor "den
bristede i tusinde bobler".

Itzhak Bentov hævder i sit pionerværk "Det vilde pendul. Energiens
bevidsthed" Borgen, 1982., at det menneskelige nervesystem rummer et
gigantisk udviklingspotentiale. Meditation kan fremskynde denne
udvikling, men den kan også begynde helt af sig selv i et intetanende
individ. Resultatet kan blive kraftige og usædvanlige tilstande,
kropslige og psykiske.

Kundalinikraften (sanskrit: det sammenrullede) beskrives i
yoga-litteraturen som "en sammenrullet energi, der som en slange ligger
dernede, hvor rygraden udspringer". Vækkes denne energi, træder den ind
i og stiger op langs rygraden, og sanses af den pågældende person som
en lysende slange. Undervejs aktiveres en række centre, der kaldes
chakraer, hvilket påvirker adfærden og de fysiske funktioner.

Kundalinirejsning er næppe i sig selv en sygdom, og hvis den i tide
erkendes og forstås af en selv og omgivelserne og behandles kyndigt og
i overensstemmelse med sin egenart, kan den være til betydelig
evolutionær gavn for individet. Er det ikke tilfældet, kan man blive
syg af den.

Fænomenet er lidet kendt blandt læger og optræder ikke hyppigt, men
stigende interesse i befolkningen for meditationsteknikker, yoga og
andre former for psykisk træning vil utvivlsomt udløse processen i
tiltagende omfang.

Wimmer sluttede sin forelæsning med at reservere sig "mod den
Formodning, at jeg og andre Psykiatere altid anser "Besatheden" for en
sygelig Tilstand. De Former, hvorunder Mennesket udkæmper sine
sjælelige Kampe har først og fremmest et individuelt Præg. Og ubeset
ville jeg ikke vove at betegne enhver religiøs Brydning, en mystisk
farvet Extase, en nok så voldsom etisk eller moralsk Sjælekamp som
sikkert sygelig. Den åndelig højt udvikledes Sjælekamp må have Lov at
tegne sig i kraftigere Former, med rigere Farver, stærkere Toner end
Gennemsnitmennesket, uden derfor eo ipso at blive patologisk. Og
overalt må man også tage Hensyn til Tiden og til Kulturstandpunktet".

Wimmer havde visdom og åndeligt overskud til ikke at falde for
skizofreni-diagnosen, da den besynderlige og for mange andre psykiatere
uindfølelige tilstand præsenterede sig.

Også i dag kan det knibe:

To patienter søgte mig i efteråret l994, fordi de følte sig fejlbedømt
som skizofrene af psykiatere. En grundig undersøgelse viste, at de ikke
er skizofrene. De har derimod været igennem psykiske kriser med
komplikationer.

En 58-årig kvinde, Johanne, ønsker sin diagnose paranoid skizofreni,
stillet i 1977 i forbindelse med ansøgning om førtidspension, ændret,
fordi hun er overbevist om, at den er forkert.

Hun er fra et harmonisk hjem i arbejdermiljø. Efter realeksamen blev
hun uddannet som sygeplejerske. Hun havde i perioder arbejdet som
sådan, i andre taget studentereksamen og studeret kunst og fysik uden
at gennemføre. Senest havde hun været rengøringsassistent og
hjemmehjælper. Hun opgav erhvervsmæssigt arbejde i 1977. Hun er
barnløs, har to kortvarige ægteskaber bag sig og har siden levet alene
i en stilfærdig tilværelse.

Forudgået af religiøst engagement, meditation og yogadyrkning fik
Johanne i 1970 en mærkelig fornemmelse af elektrisk strøm løbende opad
fra mellemkødet gennem rygraden til hjernen, hvilket først forekom
behageligt, senere stærkt brændende og smertende, og var efter eget
skøn psykotisk i nogle uger.

Hun har stadig smerter, uro og sære fornemmelser i kroppen, herunder
hyppig hovedpine. Hukommelse og koncentrationsevne er svækket. Hun
tåler ikke hårde fysiske anstrengelser, og hun kan ikke bestride et
erhvervsmæssigt arbejde.

Johanne frembyder ikke tegn på skizofreni, og jeg finder intet aparte
ved hendes fremtræden. Hun omtaler såvel neutrale emner som sine
særlige oplevelser fuldt sammenhængende og med en rimelig og helt
upåfaldende sprogbrug.

En 32 årig kvinde, Lise, blev i 1993 tilkendt førtidspension under
diagnosen skizofreni. Hun føler sig fejldiagnosticeret og dermed
stemplet og er ved at tabe modet. Hun forlanger den ændret og tror, at
hun så vil genvinde optimisme og mod på planlægning af sin tilværelse.

Der er ingen disposition til sindslidelser, hun er nummer to af to. I
skolen havde hun veninder. Hun har arbejdet i tandlægeklinik og
vuggestue. Hun tog HF-eksamen i 1983 og blev au pair, var hjemmehjælper
og forsøgte sig på fysioterapiskolen, men tog snart orlov, fordi hun
fik job som kunstsælger. Derpå var hun vikar i en vuggestue og indledte
så psykologistudiet, men opgav efter ca. et år.

Hun har mediteret siden 1986 og ser dette som medvirkende årsag til, at
hun i foråret 1987 fik mærkelige fornemmelser, "ligesom en slange, der
gled op bag ved rygsøjlen. Hertil kom en energitilstrømning til
kroppen. Det hele varede 1-3 uger. "Kroppen føltes lystbetonet med
enormt velvære", men snart ændredes dette til angst, smerter og uro i
kroppen. Det var som "at fare fra himmel til helvede". Hun kunne få
"fantastiske" orgasmer udløst på ringeste foranledning, og der var en
følelse af at blive drænet for energi. Hun mistede sin arbejdsevne og
opgav sine studier.

Lise blev psykotisk i efteråret 1987 og blev indlagt på psykiatrisk
hospital, men følte ikke hun fik hjælp og blev belært om, at hendes
tale om "kundalini" var tegn på "falsk identitet - og skizofreni".

I 1989 blev hun påny psykotisk i forbindelse med kundalinirejsning, som
hun mener var udløst af et drømmetydningskursus. Hun blev genindlagt og
fik igen diagnosen skizofreni, fordi hendes "lucide" (lysende, klare)
oplevelser derunder "lydassociationer - som engle, der sang smukt" blev
opfattet som vrangforestillinger. Under disse indlæggelser blev hun
behandlet med antipsykotisk medicin og ved udtalt angst tillige
stesolid.

En tredie kundalinirejsning i 1990 førte også til indlæggelse, men da
hun ikke anså sig for psykotisk, lod hun sig udskrive efter et døgn.

Sidste indlæggelse i 1992 var udløst af et kæresteforholds opløsning og
en fjerde kundalinirejsning. Under denne fik Lise en oplevelse af
jeg-død eller af at miste sin identitet, hvilket føltes som "at være
gennemsigtig eller være ved at forsvinde - en tomhedsfornemmelse". Hun
mener ikke, at hun var psykotisk, men hun kunne ikke klare at være
alene og lod sig indlægge for at føle sig beskyttet.

Forløbet af denne kundalinirejsning adskiller sig bemærkelsesværdigt
fra de tidligere, idet "den gik helt igennem og gik ned og lagde sig".
Det var, som om noget ved dette gennembrud blev sat på plads, og hun
har siden været angst- og smertefri og har haft ro i kroppen. Hun var
dog ikke dermed fri for fornemmelsen af tomhed.

En tendens til at intellektualisere har hun lagt bag sig til fordel for
mere aktiv handlekraft. Hun har opgivet psykologi som fag, har
vikartimer i en vuggestue og overvejer uddannelse af den art. Hun
beskriver sine daglige gøremål som fuldstændig sunde og normale.

Siden de psykotiske faser er Lise blevet behandlet med forskellige
former for antipsykotisk medicin, der bruges ved skizofreni, senest og
længst dogmatil.

Efter sygdomsforløbet har det knebet med koncentration, indprentning og
hukommelse. I seksuel henseende har hun været uvirksom i to år, der
bliver til 10 år. Dogmatil er ifølge Lægeforeningens Medicinfortegnelse
antageligt årsag til de langvarige pauser i menses, der indtraf, men
hun tør ikke foreløbig frasige sig det værn mod psykotisk tilbagefald,
som hun tiltror behandlingen.

Senere har Lise alligevel i nogle måneder pauseret med medicinen,
hvilket føltes "befriende på en eller anden måde", blev således friere
i forhold til børnene i vuggestuen. Efter ophør med medicinen vendte
menstruationen tilbage. Imidlertid kneb det med at styre temperamentet,
følte sig som på "gyngende grund", så hun foretrak igen at bruge
dogmatil, nu i mindre dosis end før.

Hun fremtræder fuldstændig naturligt og virker velbegavet.

Lise oplevede i den fjerde kundalinirejsning tab og nydannelse af
identitet sammen med bortfald af symptomerne. Der var med andre ord
noget i hende, der "døde", og noget nyt, der blev "født". Det var en
død-genfødselsoplevelse. Med forbehold for betydningen af den fortsatte
dogmatilindtagelse og følelsen af tomhed ser det ud til, at hun fik
gavn af sin kundalinrejsning. Hun blev symptomfri, og hun skiftede
livsstil, men er dog psykisk ikke helt stabil endnu.

Selv mener Lise, at hendes tomhedsfølelse gennem et års tid har været
en slags indre nødvendighed for hendes videre åndelige udvikling. Af
samtale i juni 2006 fremgår det, at hendes trængsler ikke er forbi. Den
medikamentelle behandling medførte stor vægtøgning, vejede i 1998 108
kg, men har siden fået styr på dette. Hun har fået sukkersyge som
behandles med diæt. Hun har ikke turdet ophøre helt med den
antipsykotiske medicin, men den er dog meget reduceret og menses vendte
tilbage efter 11 års pause.

Det er min mistanke, at død-genfødselsoplevelsen i virkeligheden var
ufuldstændig, måske fordi hun var i psykofarmakologisk behandling, og
at dette har ført til den langvarige tomhedsfølelse.

Jeg tror ingenlunde, at psykofarmaka vil stå i vejen for en fuldstændig
oplevelse af død, men jeg er til gengæld sikker på, at de vil hæmme
genfødselsoplevelsen. Oplevelsen bliver i så fald skæv med overvægt på
død og alt for lidt vægt på genfødsel. Resultatet kan blive kortere -
eller længerevarende fornemmelse af indre tomhed, som den amerikanske
psykolog Ralph Metzner har kaldt limbostadiet, et begreb, der er hentet
fra det katolske og nok bedst oversættes til "dødsriget" eller
grænseland.

Johanne tog derimod langvarig skade af sin kundalinirejsning.

Den californiske psykiater og øjenlæge Lee Sanella var den, der først
gjorde opmærksom på, at kundalinirejsning optræder blandt
vesterlændinge. Han skriver i "Kundalini - Psychosis or Transcendence?"
H.S. Dakin Company, San Francisco. 1978, at vi har at gøre med en
psyko-fysiologisk transformation, en spirituel genfødselsproces.

Fænomenet er ikke blot en ændring eller forstyrrelse af bevidstheden,
men en vedvarende proces, der kan vare i måneder eller år, hvorunder
personen bevæger sig ind og ud af forskellige bevidsthedstilstande.
Denne proces er hverken normalitet - eftersom personen under
transformationen oplever ting, der ligger fjernt fra det normale -
eller psykose, da personen langt fra altid desorganiseres så meget, at
han eller hun bliver psykotisk. Hvis denne proces får lov til at gå til
ende, vil processen kulminere i dyb psykologisk balance, styrke og
modenhed. De indledende stadier afspejler imidlertid ofte den
voldsomhed, hjælpeløshed og uligevægt, der karakteriserer
menneskebarnets start.

Den internationale diagnoseliste anses af psykiatere for at være et
nødvendigt værktøj i håndteringen af psykiske lidelser. Et fænomen som
kundalinirejsning kan ubesværet passes ind i denne under F48.8, som
inkluderer forskellige kulturbetingede lidelser eller tilstande med
blandede emotionelle og adfærdsmæssige symptomer ledsaget af specielt
kulturelt accepterede forklaringsopfattelser (og således ikke
vrangforestillinger...).

                                  Epilog

                                  Epilog

I efteråret 1990 havde man indkaldt forslag til emner for en af
parallelsessionerne i Dansk Psykiatrisk Selskabs årlige todagesmøde i
Odense. Mit forslag var Stanislav Grofs udvidede kortlægning af det
menneskelig sind, der, som vi har set, rækker temmelig meget ud over
Freuds begrebsverden. Dette emne skulle vel kunne ruske op i denne
profession, der synes at være i krise eller i en tilstand af afmagt.
Bestyrelsen fandt desværre, at emnet var "for specielt til at
interessere en større del af selskabets medlemmer".

Netop krise og endda krise på afveje, hvormed menes, at en faglig krise
halvvejs skjuler sig under den økonomiske krise, dvs. nedskæringerne,
skriver Åge Wifstadl og Torberg Foss om i Nordisk Psykiatrisk
Tidsskrift, Krise på avveie, 44/5 (1990), side 489-493, og der
tilføjes:"Det kan være mye trøst i tanken om at det en gang skal komme
en teori som virkelig forklarer vår kliniske erfaring...".

Psykiateren Fini Schulsinger var inde på det samme i en kronik i
Politiken. (Psykiatere og kloge mænd; 18/8 1986) dog uden at bringe
megen trøst: "psykiatrien savner afgørende nyskabelser i forhold til
gennembruddet i 1950erne, og man mangler nok lidt held med hensyn til
de rigtige teorier og hypoteser..."

Er tiden ikke moden til at tage imod en øjeåbnende mennesketeori og en
seriøs behandlingsform? Er pilletilbuddet for massivt og liberalt? Er
nyhedsstrømmen for overvældende, er vi for overfladiske, mangler vi mod
og ansvar? Vækker det ængstelse og ubehag at bringe Grof og dermed LSD
i erindring?

Afvises behandlingen som primitiv eller fantasifuld og dermed
utroværdig? Strider den nye kortlægning af sindet mod såkaldt sund
fornuft eller vanetænkning hos kolleger? Er det sludder at tillægge
fødslen betydning? Er tesen om det transpersonlige rent vrøvl, måske
religiøst vrøvl? Eller som psykologen Bo Møhl skrev i 1997 i en
anmeldelse af førsteudgaven af denne bog: "Jubelhistorier med
behandling af årelange psykiatriske lidelser med blot få
hyperventilationssessioner øger kun den akademiske skepsis".

Psykiateres og psykologers ignorance på dette felt er beskæmmende.
Rigtig mange mennesker forholdes muligheden for hel eller delvis
helbredelse, fordi ingen afprøver teori og praksis eller iværksætter
forskning.

Værst ved psykiatrien og tæt på forstening er dens passive (og aktive?)
modstand mod en revolutionerende ide, som har banket på i årevis.

Jeg foreslår Fini, Raben og alle andre kolleger, ja også psykologer at
læse min bog og derpå gå på opdagelse i Stanislav Grofs bogværk.

Heldet ligger lige for næsen af jer allesammen! "Teorien, som virkelig
forklarer vor kliniske erfaring" og "den afgørende nyskabelse"er hermed
præsenteret.

